

**สาร ม.พ.พ.ท.**

**ปีที่ ๑๕ ฉบับที่ ๘ สิงหาคม พุทธศักราช ๒๕๕๙**

**มูลนิธิพัฒนาคนพิการไทยและมูลนิธิบรรหาร-แจ่มใส มอบเงินให้นักกีฬาพาราลิมปิกเกมส์ ครั้งที่ ๑๕**

**    **

** **

เมื่อวันที่ ๑๘ สิงหาคม ๒๕๕๙ เวลา ๑๐.๐๐ น. ณ พรรคชาติไทยพัฒนา **พล.ต.โอสถ ภาวิไล เลขาธิการคณะกรรมการพาราลิมปิกแห่งประเทศไทย ได้นำคณะนักกีฬาคนพิการและเจ้าหน้าที่ซึ่งจะเข้าร่วมการแข่งขันกีฬาพาราลิมปิกเกมส์ ครั้งที่ ๑๕ ระหว่างวันที่ ๗–๑๘ กันยายน ๒๕๕๙ นี้ ที่กรุงริโอ เดอจาเนโร สหพันธ์สาธารณรัฐบราซิล จำนวน ๑๐ ชนิดกีฬา คือ** กรีฑา ว่ายน้ำ เทเบิลเทนนิส ยิงธนู แบดมินตัน บอคเซีย ยิงปืน วีลแชร์เทานิส ยูโด และวีลแชร์ฟันดาบ รวมนักกีฬา ๔๖ คน ผู้ฝึกสอนและผู้ช่วยเหลือ ๒๘ คน และเจ้าหน้าที่ทีม ๙ คน รวมทั้งสิ้น ๘๓ คน **เข้าพบนางสาวกัญจนา ศิลปอาชา ประธานมูลนิธิพัฒนาคนพิการไทย เพื่อสร้างขวัญและกำลังใจให้กับ นักกีฬาคนพิการ** ผู้ฝึกสอน และเจ้าหน้าที่ผู้เข้าร่วมการแข่งขันกีฬาพาราลิมปิกเกมส์ ครั้งที่ ๑๕ นี้

ทั้งนี้ **นางสาวกัญจนา ศิลปอาชา ได้กล่าวอวยพรแด่นักกีฬาคนพิการ** “ขออวยพรให้นักกีฬาคนพิการผู้ฝึกสอนและเจ้าหน้าที่ทุกคนมีสุขภาพแข็งแรง มีจิตใจเข้มแข็ง จะได้เหรียญหรือไม่ก็ตาม ขอให้มีกำลังใจ ที่ผ่านมาการได้มาในแต่ละเหรียญเป็นเรื่องยากสำหรับคนทั่วไป แต่นักกีฬาคนพิการไทยเราสามารถทำได้ดี ได้นำเหรียญมาฝากคนไทยโดยตลอดไม่แพ้คนทั่วไป เราจะต้องทำให้นักกีฬาคนพิการมีโอกาส และเท่าเทียมกับคนทั่วไปต่อไป”

พร้อมกันนี้ **ประธานมูลนิธิพัฒนาคนพิการไทย มอบเงินให้แก่คณะนักกีฬาคนพิการ โดยเป็นเงินจากมูลนิธิพัฒนาคนพิการไทยจำนวน ๘๓,๐๐๐ บาท และเงินจากมูลนิธิบรรหารแจ่มใสจำนวน ๘๓,๐๐๐ บาท** ทั้งนี้ เพื่อเป็นขวัญกำลังใจให้แก่คณะนักกีฬา ในการนำพาเหรียญทองกลับสู่ประเทศไทยต่อไป(มูลนิธิพัฒนาคนพิการไทย ๑๘ ส.ค.๕๙)

**คิกออฟแล้วชุมชนต้นแบบน่านเอื้อคนพิการ-เปลี่ยนภาระเป็นพลัง**


**รมว.พัฒนาสังคมฯ ยกคณะติดริบบิ้นคิกออฟ “น่านชุมชนต้นแบบแห่งการอยู่ร่วมกัน” เอื้อคนพิการ-สูงอายุร่วมกิจกรรม เปลี่ยนภาระให้เป็นพลัง เผยเดินเครื่องแล้วทุกภูมิภาค ๑๐ จังหวัด** พร้อมขยายเพิ่มอีก๒๓จังหวัดเร็ววันนี้  
 **พล.ต.อ.อดุลย์ แสงสิงแก้ว รมว.กระทรวงการพัฒนาสังคมและความมั่นคงของมนุษย์ ได้เดินทางไปเป็นประธานในพิธีลงนามข้อตกลงความร่วมมือ (MOU) “น่านชุมชนต้นแบบแห่งการอยู่ร่วมกัน” ระหว่างจังหวัดน่าน** โดยนายสุวัฒน์ พรมสุวรรณ ผู้ว่าราชการจังหวัดน่าน กับหน่วยงานภาครัฐ เอกชน องค์กรปกครองส่วนท้องถิ่นและองค์กรคนพิการเมื่อเร็วๆนี้ที่ห้องประชุมศูนย์ราชการจังหวัดน่าน  
 โดยมีผู้บริหารระดับสูงกระทรวงการพัฒนาสังคมและความมั่นคงของมนุษย์, กระทรวงการท่องเที่ยวและกีฬา ตลอดจนหัวหน้าส่วนราชการ องค์กรเครือข่ายคนพิการ และเครือข่ายธุรกิจภาคเอกชน ร่วมเป็นสักขีพยานอย่างคับคั่ง  
นอกจาก นี้**นายกฤษณะ ละไล พิธีกรข่าว และประธานมูลนิธิอารยสถาปัตย์เพื่อคนทั้งมวล ได้ร่วมบรรยายพิเศษเรื่องหลักการออกแบบที่เป็นมิตรกับคนทั้งมวล พร้อมให้คำแนะนำในการออกแบบเพื่อการปรับเปลี่ยน ก่อนทดลองใช้เส้นทาง ออกเยี่ยมชมสิ่งอำนวยความสะดวก**ที่ทางภาครัฐ ภาคเอกชน ทั้งโรงแรม ร้านอาหาร ธนาคาร ปั๊มน้ำมัน วัด สถานที่ท่องเที่ยวได้จัดสร้างให้ใช้รถวีลแชร์ได้อย่างสะดวก

จากนั้น**ได้ทำการ Kick off เปิดโครงการ “น่านชุมชนต้นแบบแห่งการอยู่ร่วมกัน” ที่ข่วงเมืองน่าน ซึ่งทางเทศบาลเมืองน่านได้นำร่องเป็นชุมชนตัวอย่างในการปรับปรุงสภาพแวดล้อม ระบบขนส่งมวลชนที่เอื้อต่อการดำรงชีวิตของคนพิการ** เพื่อให้คนพิการได้เข้าถึง และใช้ประโยชน์ในอาคาร สถานที่ และบริการต่างๆ รวมทั้งร่วมกิจกรรมในสังคมอย่างเท่าเทียมกับบุคคลทั่วไป ตามแนวคิด ยูนิเวอร์แซลดีไซน์ หรืออารยสถาปัตย์ เพื่อคนพิการผู้สูงอายุและทุกคนเข้าถึงและใช้ประโยชน์ได้  
 **พล.ต.อ.อดุลย์กล่าวว่า การทำ MOU ครั้งนี้นับเป็นจุดเริ่มต้นของการสร้างเมืองอนาคตเพื่อทุกคน โดยเฉพาะคนพิการ และผู้สูงอายุ ทำให้สามารถเข้าถึงบริการต่างๆ และที่สาธารณะได้อย่างไม่มีอุปสรรค** เปลี่ยนภาระให้เป็นพลัง และเปิดกว้างให้ทุกคนในสังคมอยู่ร่วมกันอย่างมีความสุข ซึ่งทางกระทรวงการพัฒนาสังคมฯ จะร่วมกับภาคีเครือข่ายทุกภาคส่วนเร่งขับเคลื่อนงานด้านต่างๆเพื่อส่งเสริมและพัฒนาคุณภาพชีวิตคนพิการต่อไป  
 **ขณะนี้ได้ดำเนินการในพื้นที่นำร่องแล้ว ๑๐ จังหวัด ได้แก่** พิษณุโลก น่าน ตาก นครพนม ขอนแก่น กระบี่ ภูเก็ต พังงา กาญจนบุรี และชลบุรี และมีแผนขยายพื้นที่อีก ๒๓ จังหวัดในระดับต่อไป  (manager.co.thออนไลน์/มูลนิธิพัฒนาคนพิการไทย๑๐ส.ค.๕๙)

**กรมธรรม์เพื่อผู้พิการ**

ปัจจุบันประเทศไทยมีคนพิการทางกาย พิการทางการได้ยิน และพิการทางการมองเห็นกว่า ๑.๑๙ ล้านคน แต่คนกลุ่มนี้ส่วนมากกลับไม่สามารถทำประกันชีวิต ประกันสุขภาพ หรือประกันอุบัติเหตุได้ ซึ่งถือเป็นปัญหาใหญ่ของกลุ่มคนพิการในประเทศไทย อย่างไรก็ตาม **ปัญหานี้ใกล้หมดห่วงเมื่อล่าสุดคณะกรรมการกำกับและส่งเสริมการประกอบธุรกิจประกันภัย (คปภ.) ร่วมกับสมาคมประกันวินาศภัยไทย และสมาคมประกันชีวิตไทย ออก"กรมธรรม์ประกันภัยอุบัติเหตุเพื่อคนพิการ"** แบบประกันใหม่เพื่อมาตอบสนองลูกค้ากลุ่มเฉพาะกลุ่มนี้แล้ว โดยถือเป็นประกันภัยเพื่อคนพิการเฟสแรกเพื่อนำร่องออกแบบประกันภัยที่ตรงใจคนพิการต่อไป  
 โดยสำหรับแบบประกันดังกล่าว**มีความคุ้มครองในกรมธรรม์ ๕ ส่วน**ได้แก่ **๑.คุ้มครองผู้พิการกรณีเสียชีวิต**เฉพาะกรณีอุบัติเหตุ ๑๐๐,๐๐๐ บาท **๒.กรณีเสียชีวิตจากการถูกฆาตกรรมลอบทำร้ายร่างกาย** และ/หรืออุบัติเหตุขณะขับขี่หรือโดยสารรถจักรยานยนต์ ๕๐,๐๐๐ บาท **๓.มีผลประโยชน์ค่าใช้จ่ายในการจัดการงานศพกรณีเสียชีวิตจากการเจ็บป่วย** (ยกเว้นกรณีเสียชีวิตจากการเจ็บป่วยภายใน ๑๒๐ วันแรกนับจากวันเริ่มต้นระยะเวลาประกันภัย) ๕,๐๐๐ บาท โดยมีจุดเด่นอยู่ที่ข้อ **๔.ผลประโยชน์ชดเชยเงินปลอบขวัญเนื่องจากอุบัติเหตุ** กรณีเข้ารักษาตัวเป็นคนไข้ในในโรงพยาบาลไม่น้อยกว่า ๔ วัน ๕,๐๐๐ บาท (ตลอดระยะเวลาประกันภัย) และ ๕.ผลประโยชน์การชดเชยรายได้ระหว่างรักษาตัวในโรงพยาบาล ๒๐๐ บาทต่อวัน สูงสุดไม่เกิน๒๐วันโดยจ่ายค่าเบี้ยเพียง๓๐๐บาทต่อปี  
 ขณะที่ใน**ส่วนของผู้ซื้อต้องมีอายุระหว่าง ๒๐-๖๐ ปี โดยซื้อได้คนละไม่เกิน ๒ กรมธรรม์ และสามารถซื้อได้ทั้งหมด ๓๐ บริษัท** แบ่งเป็นบริษัทประกันชีวิต ๕ แห่ง และบริษัทประกันวินาศภัยอีก ๒๕ บริษัท ผ่านช่องทางทั้งจากตัวบริษัทโดยตรง สาขา คอลเซ็นเตอร์รวมถึงนายหน้าอื่นๆซึ่งอนาคตจะขยายช่องทางขายบนเคาน์เตอร์เซอร์วิสอีกด้วย   
 ทั้งนี้**ถือเป็นแบบประกันแรกที่ตอบโจทย์ผู้พิการไทยในระดับหนึ่งเท่านั้น** ซึ่งต้องจับตาดูต่อไปว่าแบบประกันในอนาคตอาจยืดหยุ่นขายได้ทั้งผู้พิการและคนทั่วไป (ประชาชาติธุรกิจออนไลน์/มูลนิธิพัฒนาคนพิการไทย ๒๐ ส.ค.๕๙)

**ภาษามือ..เปิดโลกเงียบ…สู่โลกกว้าง**



**เรา (สองคน) ถูกกีดกัน, พบอุปสรรค**

**Cut out (we were both)**

**barriers encountered**

**สธ.เร่งมอบขาเทียมคนพิการทั่วไทย ครบ ๑๐๐%**



**ประเทศไทยมีแนวโน้มจำนวนคนพิการเพิ่มขึ้น ทั้งจากโรคเรื้อรัง อุบัติเหตุ และสูงวัย ในปี ๒๕๕๕ มีคนพิการได้รับการขึ้นทะเบียน ๑.๕ ล้านคน โดย ๔๘% เป็นคนพิการทางการเคลื่อนไหวหรือทางร่างกายซึ่งมีประเด็นท้าทายทั้งในระดับสากลและระดับประเทศ คือ** การเข้าไม่ถึงหรือมีข้อจำกัดในการจัดระบบบริการฟื้นฟูสมรรถภาพคนพิการ การไม่ได้รับอุปกรณ์เครื่องช่วยคนพิการทั้งที่มีความจำเป็นต่อการพัฒนาศักยภาพและคงสภาพความสามารถทางร่างกายและจิตใจของคนพิการ และการป้องกัน บรรเทาการเกิดความพิการแต่กำเนิด/ซ้ำซ้อน/ถาวร รวมทั้งการฟื้นฟูสมรรถภาพคนพิการในชุมชน

**คนพิการแขนขาขาด เป็นคนพิการกลุ่มหนึ่งที่หากได้รับการเข้าถึงบริการฟื้นฟูสมรรถภาพ ร่วมกับการได้รับอุปกรณ์เครื่องช่วยคนพิการที่เหมาะสม และการได้รับความรู้ในการป้องกัน** บรรเทาการเกิดความพิการซ้ำซ้อน/ถาวรภายหลังแขนขาขาดอย่างถูกต้องเหมาะสม จะช่วยส่งเสริมให้คนพิการสามารถเข้าถึงการฟื้นฟูสมรรถภาพด้านอื่นๆ เช่น การประกอบอาชีพและการศึกษา ซึ่งจะส่งผลให้มีคุณภาพชีวิตที่ดีขึ้น

**ศ.คลินิก เกียรติคุณ นพ.ปิยะสกล สกลสัตยาทร รัฐมนตรีว่าการกระทรวงสาธารณสุข เปิดเผยว่า** จากการดำเนินงานตัวชี้วัดกระทรวงสาธารณสุข ประเด็นคนพิการทางการเคลื่อนไหว (ขาขาด) ตอบสนองนโยบายรัฐบาลลดความเหลื่อมล้ำการให้บริการคนพิการทางการเคลื่อนไหวให้ได้รับบริการครบถ้วนร้อยละ ๑๐๐ ภายใน ๓ ปี (พ.ศ.๒๕๕๗-๒๕๕๙) ผลการดำเนินงานปี ๒๕๕๗ ได้ ๘๘.๙๔% ปี ๒๕๕๘ ได้ ๙๕.๗๗% และในปี ๒๕๕๙ ครบ ๑๐๐% **พบว่าทุกพื้นที่ดำเนินนโยบายเชิงรุกมีการออกหน่วยเคลื่อนที่และช่วยเหลือให้บริการ แบ่งปันทรัพยากรภายในเขตบริการสุขภาพ ซึ่งเป็นผลดีต่อคนพิการทางการเคลื่อนไหวให้ได้รับบริการครบถ้วนทั่วประเทศ จึงได้มอบให้สถาบันสิรินธรเพื่อการฟื้นฟูสมรรถภาพทางการแพทย์แห่งชาติ กรมการแพทย์ จัดทำโครงการมอบแขนขาเทียมให้คนพิการทั่วประเทศ** โดยมีวัตถุประสงค์เพื่อให้คนพิการแขนขาขาดทั้งรายเก่าและรายใหม่สามารถเข้าถึงบริการสุขภาพ ได้รับบริการการฟื้นฟูสมรรถภาพ ได้รับกายอุปกรณ์เสริมและเทียม รวมทั้งอุปกรณ์เครื่องช่วยที่จำเป็นที่มีคุณภาพ เพื่อส่งเสริมให้คนพิการแขนขาขาดมีคุณภาพชีวิตที่ดีขึ้น

**น.พ.สุพรรณ ศรีธรรมมา อธิบดีกรมการแพทย์ กล่าวเพิ่มเติมว่า ปี ๒๕๕๗-๒๕๕๙ กรมการแพทย์ได้ให้บริการคนพิการทางการเคลื่อนไหว จำนวน ๗,๗๙๕ ราย โดยให้บริการทำแขนขาเทียมแก่คนพิการทั่วประเทศ จำนวน ๓,๐๗๘ ราย ให้บริการซ่อมแซมแขนขาเทียมแก่คนพิการ ๑,๑๗๖ ราย รวมทั้งให้บริการด้านอื่นๆ เช่น** รถนั่งคนพิการ รถสามล้อโยก อุปกรณ์ช่วยเดิน จำนวน ๓,๕๔๑ ราย นอกจากนี้ กรมการแพทย์ ได้มอบรถทำแขน-ขาเทียม มูลค่า ๑๒.๕ ล้านบาท จำนวน ๑ คัน ให้แก่โรงพยาบาลพระพุทธชินราช จ.พิษณุโลก ซึ่ง**ภายในรถประกอบด้วยอุปกรณ์สำหรับทำแขน-ขาเทียม เช่น** หัวขุดเบ้าขาเทียม ตู้อบความร้อน เครื่องขัดกระดาษทราย ระบบดูดฝุ่น เป็นต้น นอกจากนี้ **สถาบันสิรินธรเพื่อการฟื้นฟูสมรรถภาพทางการแพทย์แห่งชาติยังมีรถทำแขน-ขาเทียม จำนวน ๒ คัน ไว้ให้บริการประชาชนทั่วประเทศ** โดยให้บริการออกหน่วยเคลื่อนที่ฟื้นฟูสมรรถภาพคนพิการแบบเบ็ดเสร็จ ณ จุดเดียว รวม ๖๓ ครั้ง โดยทำงานร่วมกับหน่วยกายอุปกรณ์โรงพยาบาลศูนย์ โรงพยาบาลทั่วไปและโรงพยาบาลชุมชนทั่วประเทศ ประมาณ ๒๐๐ แห่ง

ทั้งนี้ **กรมการแพทย์ กระทรวงสาธารณสุข โดยสถาบันสิรินธรเพื่อการฟื้นฟูสมรรถภาพทางการแพทย์แห่งชาติ จะมีการจัดงาน “โครงการคนไทยไม่ทอดทิ้งกัน คนพิการขาขาดทุกคนได้รับขาเทียม ๑๐๐%”** โดยมีกิจกรรมให้บริการตรวจประเมินความพิการ ออกเอกสารรับรองความพิการ จดทะเบียนคนพิการ ทำขาเทียม และให้ความรู้เกี่ยวกับวิธีการใช้และการดูแลรักษาขาเทียม โดยไม่เสียค่าใช้จ่าย ระหว่างวันที่ ๑๑-๒๖ ก.ย.๕๙ ณ บริเวณถนนสาธารณสุข ๒ กระทรวงสาธารณสุข อ.เมือง จ.นนทบุรี ซึ่งจะมีพิธีมอบขาเทียมและอุปกรณ์เครื่องช่วยความพิการ ในวันที่ ๒๖ ก.ย.๕๙ ณ โถงชั้น ๑ อาคาร ๓ สำนักงานปลัดกระทรวงสาธารณสุข **ผู้สนใจสามารถลงทะเบียนเพื่อเข้ารับบริการได้ตั้งแต่บัดนี้ถึง ๓๑ ส.ค.๕๙ สอบถามรายละเอียด โทร.๐๖-๓๖๔๓-๐๖๑๐-๒**(บ้านเมืองออนไลน์/มูลนิธิพัฒนาคนพิการไทย ๖ ส.ค.๕๙)

**สมิติเวช ร่วมแบ่งปันประสบการณ์การสร้างอาชีพให้คนพิการ**

 **สร้างกำลังใจอันยิ่งใหญ่กับคนพิการด้วยการรวมพลังจากภาครัฐ ภาคเอกชน ภาคประชาสังคม กว่า ๓๐๐ องค์กร โดยได้รับเกียรติจากท่านรัฐมนตรีกระทรวงแรงงาน และท่านรัฐมนตรีว่าการกระทรวงการพัฒนาสังคมและความมั่นคงของมนุษย์ และหน่วยงานต่างๆ อาทิ** สำนักงานกองทุนสนับสนุนการสร้างเสริมสุขภาพ (สสส.) หอการค้าไทย สภาอุตสาหกรรมแห่งประเทศไทย สมาคมธนาคารไทย ตลาดหลักทรัพย์แห่งประเทศไทย สมาคมบริษัทจดทะเบียนไทย เป็นต้น **ในการประกาศความร่วมมือในการช่วยเหลือคนพิการ เพื่อเป็นการกระตุ้นเปิดโอกาสให้กับหน่วยงานต่างๆสนับสนุนสร้างอาชีพให้คนพิการโดยมีเป้าหมายสร้างงาน๑๐,๐๐๐ตำแหน่ง**          โดย **นพ. อดินันท์ กิตติรัตนไพบูลย์ ผู้อำนวยการ รพ. สมิติเวช ศรีนครินทร์ ร่วมแบ่งปันเรื่องราวดีๆในการเป็นต้นแบบให้กับองค์กรต่างๆ ให้ทำดีเพื่อสังคม ทำได้ ทำง่าย ไม่ต้องรอ โดยได้ยกตัวอย่างโครงการ Empower Disable ที่สมิติเวชได้ดำเนินกิจกรรมเพื่อคนพิการ ภายใต้คอนเซ็ปต์ "พวกเราทำได้ พวกเขาก็ทำได้"** ซึ่งเป็นการสานต่อมาตรา ๓๕ แห่ง พรบ.ส่งเสริมและพัฒนาคุณภาพชีวิตคนพิการด้วยการ ให้ความรู้ด้านสุขภาพ ให้อาชีพ และสร้างการมีส่วนร่วม เพื่อการเติบโตที่ยั่งยืน ณ ตลาดหลักทรัพย์แห่งประเทศไทย(thaipr.netออนไลน์/มูลนิธิพัฒนาคนพิการไทย ๒๕ ก.ค.๕๙)

**จ้างงาน คนพิการ สร้างเศรษฐกิจควบคู่ดูแลสังคม**

 จ้างงานคนพิการ สร้างเศรษฐกิจควบคู่ดูแลสังคม : โดย...บัญญัติ คำนูญวัฒน์ ก่อนหน้านี้ ได้มีโอกาสรับรู้เรื่องราวของบริษัทเครื่องสำอาง แบรนด์ “เดอะ โซป โค” ที่เมืองเคสวิค ประเทศอังกฤษ ที่ตั้งใจทำธุรกิจที่สามารถมอบทั้งความงามให้แก่ผู้บริโภค และ**ยังมอบโอกาสให้แก่คนเล็กคนน้อยในสังคมด้วยการจ้างงาน คนพิการ และคนด้อยโอกาสไปพร้อมๆ กัน ฟังแล้วรู้สึกชื่นชมและอยากเห็นสิ่งดีๆ อย่างนี้เกิดขึ้นในบ้านเราบ้าง**

เมื่อได้ยินข่าวว่า **๖ องค์กรวิชาชีพ และอีก ๒๐๐ องค์กรเอกชน ผนึกกำลังผสานพลังประชารัฐ จ้างงาน คนพิการ ในปีนี้ ๑ หมื่นอัตรา พร้อมกับมีเสียงตอบจากหลายภาคส่วน ก็รู้สึกดีใจ และเห็นว่าน่าจะเป็นจุดเริ่มต้นที่ดีสำหรับประเทศไทย** เนื่องจากปัจจุบันมีผู้พิการที่ขึ้นทะเบียนกับกรมส่งเสริมและพัฒนาคุณภาพชีวิต คนพิการ มากถึง ๑,๕๒๙,๗๓๔ (ข้อมูล ณ วันที่ ๕ ก.ค.๕๙) ดังนั้น การจ้างงานผู้พิการจึงไม่เพียงช่วยพัฒนาคุณภาพชีวิตคนพิการที่นำไปสู่ความเท่าเทียม ลดปัญหาความเหลื่อมล้ำแล้ว ยังจะช่วยสร้างมูลค่าทางเศรษฐกิจนับพันล้านบาทต่อปีด้วย

“ถ้าเราเปิดใจให้กว้าง เราจะรู้ว่าจริงๆ แล้วผู้พิการจำนวนมากมีศักยภาพในการทำงาน เพียงแต่เขาเหล่านี้อาจจะขาดโอกาสในการพัฒนา” **ผู้บริหารของเดอะ โซป โค เคยให้สัมภาษณ์ผ่านสื่อ ซึ่งทำให้เห็นว่าถ้าเราเชื่อในพลังความคิด ความสามารถของ คนพิการ** **คนเหล่านี้ก็สามารถสร้างธุรกิจให้เติบโตได้อย่างเหลือเชื่อ**

**นายเจเรมี โรบินสัน ประธานเจ้าหน้าที่บริหารของเดอะ โซป โค กล่าวไว้อีกว่า** ได้จ้างงาน คนพิการ และด้อยโอกาสถึง ๘๐% ของกำลังคนทั้งหมดในบริษัท ส่วนใหญ่เป็นกลุ่มคนตาบอดและผู้พิการทางสายตามากที่สุด ซึ่งบริษัทได้ให้เขาทำงานจริงๆ ทำให้คนเหล่านี้มีความมั่นใจและมีการพัฒนาฝีมืออย่างต่อเนื่อง ธุรกิจของเดอะ โซป โค ก็เติบโตอย่างต่อเนื่อง จนได้รับการยอมรับจากสังคมว่าการทำเงินในธุรกิจเอกชนสามารถดำเนินควบคู่ไปกับการช่วยเหลือสังคมได้

**ปัจจุบันในอังกฤษมีนักธุรกิจมากกว่า ๑ ใน ๔ ที่ตัดสินใจเปิดธุรกิจของตนเองขึ้นมา เพื่อหวังช่วยสังคม ซึ่งล่าสุดมีธุรกิจเพื่อสังคมจดทะเบียนในอังกฤษแล้วกว่า ๗ หมื่นแห่ง** สำหรับประเทศไทยวันนี้ได้เน้นการบูรณาการพลังร่วมจากทุกภาคส่วนและสนับสนุนการจ้างงานและการส่งเสริมอาชีพ คนพิการ มิติใหม่ โดยอำนวยความสะดวกแก่ภาคธุรกิจในการปฏิบัติตามกฎหมายจ้างงานตามมาตรา ๓๓ ซึ่งสถานประกอบการไม่เพียงแต่จ้าง คนพิการ ทำงานตรงกับบริษัท แต่ยังสามารถจ้าง คนพิการ ให้ทำงานเพื่อประโยชน์สาธารณะในชุมชน หรือภูมิลำเนาได้ และยังส่งเสริมอาชีพตาม มาตรา ๓๕ ที่บริษัทสามารถให้การสนับสนุน คนพิการ ที่มีความต้องการประกอบอาชีพอิสระได้

**จังหวะนี้จึงเป็นโอกาสของทั้งภาครัฐและเอกชนที่จะร่วมกันดูแลสังคมควบคู่กับการดำเนินธุรกิจ ทำให้ผู้พิการได้ทำงานที่มีคุณค่า พร้อมกับมีรายได้ มีอิสระ มีศักดิ์ศรีและพึ่งพาตนเอง และสร้างความภาคภูมิใจให้แก่องค์กรที่ได้มีส่วนร่วมแสดงความรับผิดชอบต่อสังคมไปพร้อมๆ กัน** (ASTVผู้จัดการออนไลน์/มูลนิธิพัฒนาคนพิการไทย ๒๗ ก.ค.๕๙)

**เลี้ยงสัตว์มีดีตรงไหนเอ่ย?**

 โดย ดร.แพง ชินพงศ์ : **เราเคยสังเกตตัวเองไหมว่าเราอารมณ์ดีขึ้นเมื่อมีสัตว์เลี้ยงอยู่รอบๆ ตัว มันเป็นความจริงที่ว่าเมื่อเราใช้เวลากับสัตว์เลี้ยง เช่น** สุนัข แมว จะช่วยทำให้เรามีสุขภาพกายและใจที่ดีได้ **จากการศึกษาพบว่าคนที่ชอบเลี้ยงสัตว์จะมีสุขภาพจิตที่ดีกว่าคนที่ไม่ได้เลี้ยงสัตว์ มีกิจกรรมดีๆ หลายอย่างที่เราสามารถเล่นกับสัตว์ได้ เช่น** การโยนลูกบอล หรือโยนของให้สุนัข การจูงสุนัขออกไปเดินเล่นที่สวนสาธารณะการเล่นหยอกล้อกับแมวเรามาดูกันว่า**การเลี้ยงสัตว์ส่งผลดีต่อเราอย่างไรบ้าง**

**๑. หัวใจแข็งแรง** เชื่อหรือไม่ว่าสัตว์เลี้ยงแสนรักของเราสามารถช่วยทำให้เราไม่เป็นโรคหัวใจได้ ทำไมถึงกล่าวเช่นนั้นล่ะ เพราะว่าการที่เจ้าของสัตว์เลี้ยงใช้เวลาในการเล่นกับสุนัขและแมว การจูงสุนัขออกไปเดินเล่นเป็นการออกกำลังกายที่ช่วยลดความดันโลหิตได้อีก ทั้งมีงานวิจัยกล่าวว่า คนที่เป็นโรคหัวใจที่เลี้ยงสัตว์จะมีชีวิตที่ยาวนานมากกว่าคนเป็นโรคหัวใจที่ไม่ได้เลี้ยงสัตว์  
 **๒. ช่วยลดความเครียด** การเลี้ยงสุนัขและแมวจะช่วยทำให้สมองและร่างกายผ่อนคลายและผลิตสารเอนโดรฟินที่ทำให้ฮอร์โมนแห่งความเครียดลดลง  
 **๓. ช่วยสร้างความสัมพันธ์ทางด้านของสังคม** การมีสัตว์เลี้ยงโดยเฉพาะสุนัขสามารถช่วยให้เราสร้างความสัมพันธ์กับคนอื่นได้ง่ายขึ้น ยกตัวอย่างเช่นถ้าเราเห็นคนเดินมาที่ถนนเราคงจะไม่อยากที่จะเข้าไปทักทายคนแปลกหน้า แต่ในขณะเดียวกัน ถ้าเรามีสุนัขมากับเราด้วยมันเป็นการง่ายที่จะมีปฏิสัมพันธ์ต่อคนที่ไม่รู้จัก เพราะคนโดยทั่วไปมักจะสนใจและกล้าทักทายพูดคุยสบตากับคนที่มากับสัตว์เลี้ยงนั่นเอง  
 **๔. มีอารมณ์ดี** จากงานวิจัยพบว่าคนที่เลี้ยงสัตว์ส่วนมากจะอารมณ์ดีมากกว่าคนที่ไม่ได้เลี้ยงสัตว์ เพราะจะช่วยทำให้ไม่รู้สึกเหงาและมีความสุขสนุกสนานเมื่อได้เล่นและใช้เวลากับสัตว์เลี้ยงของตนเอง  
 **๕. สร้างภูมิคุ้มกันให้กับเด็ก** งานวิจัยกล่าวว่าเด็กอายุ ๖ เดือน ถึง ๒ ปีที่ในบ้านมีสัตว์เลี้ยงจะเป็นไข้หวัดน้อยกว่าเด็กที่ในบ้านไม่ได้เลี้ยงสัตว์ อีกทั้งเด็กเล็กที่ในบ้านมีสัตว์เลี้ยงจะมีอารมณ์ร่าเริงแจ่มใสมีพัฒนาการที่ดีมากกว่าเด็กที่ในบ้านไม่ได้เลี้ยงสัตว์  
 **๖. ช่วยเด็กออทิสติก** เป็นที่ทราบดีอยู่แล้วว่าเด็กออทิสติกจะมีพัฒนาทางด้านสังคมล่าช้า **ดังนั้นการที่เด็กออทิสติกได้เล่นกับสัตว์เลี้ยงจะช่วยให้เด็กมีพัฒนาการทางสังคมที่ดีขึ้น** อีกทั้งถ้าโรงเรียนไหนอนุญาตให้เด็กออทิสติกสามารถนำสุนัขไปโรงเรียนด้วย เพื่อนๆ จะเข้ามาเล่นกับเด็กออทิสติกเจ้าของสุนัข ซึ่งจะช่วยให้เด็กออทิสติกได้มีปฏิสัมพันธ์กับผู้อื่นมากยิ่งขึ้น  
 **๗. มีจิตใจที่อ่อนโยน** คนที่เลี้ยงสัตว์ส่วนใหญ่แล้วมักเป็นคนที่มีจิตใจอ่อนโยนชอบช่วยเหลือผู้อื่นการดูแลสัตว์ก็เหมือนกันดูแลเด็กเช่นเดียวกัน ดังนั้นการที่ต้องดูแลอีกชีวิตหนึ่งจะสร้างนิสัยให้เราเป็นคนที่รักผู้อื่น รู้จักช่วยเหลือแบ่งปันและเสียสละเพื่อคนอื่น  
 **การสัตว์เลี้ยงเป็นกิจกรรมที่ช่วยให้เรามีความสุข ทำให้มีสุขภาพดีทั้งกายและใจ อีกทั้งยังมีสัตว์เลี้ยงเป็นเพื่อนช่วย คลายเหงาและคลายเครียดได้ดีอีกด้วย** นับว่าเป็นกิจกรรมที่ช่วยสร้างความสุขที่หาได้ไม่ยากเลย (ASTVผู้จัดการออนไลน์/มูลนิธิพัฒนาคนพิการไทย ๒๔ ก.ค.๕๙)

**นักวิจัยสแตนฟอร์ดพบวิธีฟื้นฟู ‘ตาบอด’ ด้วยการกระตุ้นเส้นประสาทใหม่**

**ทีมนักวิจัยด้านชีววิทยาจากมหาวิทยาลัยสแตนฟอร์ด สหรัฐอเมริกา ประสบความสำเร็จเป็นครั้งแรกในการใช้วิธีการผสมผสานเพื่อฟื้นฟูสภาพการมองเห็นของหนูตาบอดให้กลับมามองเห็นได้อีกครั้ง** ซึ่งแสดงให้เห็นว่าเซลล์สมองของสัตว์เลี้ยงลูกด้วยนม สามารถเติบโตใหม่แทนส่วนที่เสียหายได้ ไม่จำเพาะแต่ในสัตว์จำพวกกบ, ปลา และไก่ เท่านั้นที่เซลล์สมองกลับมาโตได้อีกครั้งหลังจากได้รับความเสียหายไปก่อนหน้านี้

**ทีมวิจัยดังกล่าว นำโดย** แอนดรูว์ ฮิวเบอร์เเมน นักชีววิทยาประสาทของมหาวิทยาลัยสแตนฟอร์ด **ดำเนินการทดลองในหนูและสามารถยืนยันได้ว่าเซลล์เรตินัล แกงไกลออน ที่เชื่อมต่อกับประสาทตาของหนูดังกล่าวกลับมาเติบโตได้ใหม่ไม่ถึง ๕ เปอร์เซ็นต์ แต่ก็มากพอที่จะทำให้ตาข้างที่เคยบอดสนิทของหนูทดลองมองเห็นได้อีกครั้ง**

  งานวิจัยครั้งนี้แสดงให้เห็นว่า  **“แอกซอน” หรือ “ใยประสาท” ซึ่งทำหน้าที่นำกระแสประสาทที่เป็นคำสั่งออกจากตัวเซลล์ประสาท ซึ่งเติบโตใหม่ได้อีกนั้นสามารถทำให้เติบโตไปในทิศทางที่ถูกต้องได้** เพื่อให้กลายเป็นส่วนเชื่อมต่อที่จำเป็นในการฟื้นฟูการมองเห็นกลับคืนมาอีกครั้ง ซึ่งฮิวเบอร์แมนเชื่อว่าเป็นเพราะใยประสาทเหล่านั้นจดจำพัฒนาการในอดีตของมันได้และสามารถหาหนทางกลับคืนไปยังจุดเดิมได้อีกครั้ง

**ทีมวิจัยของสแตนฟอร์ด ใช้วิธีการสองอย่างผสมผสานไปในคราวเดียวกันเพื่อกระตุ้นให้เซลล์สมองกลับมาเติบโตใหม่อีกครั้ง** ทั้งนี้โดยปกติแล้วเมื่อใดก็ตามที่เซลล์ในระบบประสาทส่วนกลางของสัตว์เลี้ยงลูกด้วยนมเติบโตเต็มที่แล้ว เซลล์จะปิด “สวิตช์” และจะไม่เติบโตอีกเลย ทีมวิจัยใช้กรรมวิธีปรับแต่งพันธุกรรมเพื่อให้สวิตช์ที่ว่านี้ซึ่งเรียกว่า “เเมมาเลียน ทาร์เก็ท ราปามายซิน” หรือ “เอ็มทีโออาร์” กลับมาทำหน้าที่อีกครั้งและช่วยกระตุ้นให้เซลล์เกิดการขยายตัวหรือเจริญเติบโตได้ใหม่

**ในเวลาเดียวกัน ทีมวิจัยก็ใช้วิธี “บริหาร” ตาของหนูข้างที่เสียหายเพื่อกระตุ้นให้กลับมาทำงานใหม่อีกครั้งด้วยการฉายภาพเส้นแถบสีที่เคลื่อนไหวและมีคอนทราสต์สูงต่อหนูทดลอง ผลที่ได้น่าสนใจอย่างยิ่ง คือ** เกิดการขยายตัวของเส้นประสาทเร็วกว่าและได้ระยะทางมากกว่าปกติถึง ๕๐๐ เท่า ในขณะเดียวกันทีมวิจัยพบว่าการปิดตาหนูทดลองข้างที่ปกติลง จะช่วยให้การฟื้นฟูการของเห็นของหนูทดลองเกิดขึ้นได้ดีขึ้น ในทำนองเดียวกับเทคนิคการปิดตาข้างที่ดีเพื่อรักษาตาข้างที่ทำงานไม่เต็มที่หรือที่จักษุแพทย์เรียกว่าตาขี้เกียจนั่นเอง

**เหอ จี้กัง หนึ่งในทีมวิจัยชี้ว่า หากจะปรับวิธีการนี้มาใช้ในมนุษย์อาจไม่จำเป็นต้องใช้วิธีการที่ยุ่งยาก อย่างเช่น การตัดต่อเพื่อปรับแต่งทางพันธุกรรม แต่หันมาใช้วิธีการอื่นๆ เพื่อเปิดสวิตช์เติบโตของเซลล์อีกครั้งที่ง่ายกว่ามาก อย่างเช่น** การให้ยาเม็ด เป็นต้น อย่างไรก็ตาม กระบวนการดังกล่าวนี้ยังไม่พร้อมสำหรับการใช้ทดลองในคน ซึ่งจำเป็นต้องให้มีผลแตกต่างออกไป อย่างเช่น ในกรณีที่จะฟื้นฟูสายตาของคนกลับมาใหม่อีกครั้งนั้น เซลล์ที่กลับมาเติบโตใหม่ต้องมีสัดส่วนสูงกว่า ๕ เปอร์เซ็นต์ เพราะเส้นประสาทสมองของมนุษย์นั้นไม่ได้ยาวเป็นมิลลิเมตรแต่เป็นหลายเซนติเมตร

  อย่างไรก็ตาม **วิธีการนี้ก็ช่วยในการเสนอทางเลือกใหม่ให้กับผู้พิการทางสายตา ซึ่งก่อนหน้านี้ไม่มีทางเลือกเหลืออยู่เลย** นอกจากนั้นยังอาจส่งผลดีต่อการรักษาอาการเซลล์ประสาทเสียหายในที่อื่นๆ ได้อีกด้วยอย่างเช่น **อาการบาดเจ็บที่กระดูกสันหลังจนเป็นอัมพาตหรือช่วยเหลือผู้ป่วยที่เป็นโรคอัลไซเมอร์ เป็นต้น** (ข่าวสดออนไลน์/มูลนิธิพัฒนาคนพิการไทย ๑ ส.ค.๕๙)

**สาวอเมริกันขาอัมพาตใช้เทคโนโลยีช่วยเดินเขา Appalachian Trail**

**** **คุณ Stacey Kozel กำลังเดินเส้นทางเดินเขาธรรมชาติตามแนวเขาแอปพาเลเชียน หรือ Appalachian Trail ซึ่งเป็นเทือกเขาที่มีความยาว ๓๕๐๐ กิโลเมตร** ยาวตั้งแต่รัฐเมน ซึ่งอยู่ทางตะวันออกเฉียงเหนือ ลงมาถึงรัฐจอร์เจีย ซึ่งอยู่ทางตะวันออกเฉียงใต้ของอเมริกา

**ถึงแม้ว่าจะเป็นเส้นทางที่มีคนเคยเดินหลายคน แต่คุณ Stacey เป็นโรคลูปัส ซึ่งส่งผลให้ขาของเธอเป็นอัมพาต** ถึงกระนั้น เธอก็ยังมุ่งมั่นที่จะเดินเขาบนเส้นทางนี้ โดยใช้เฝือก C-brace ที่ควบคุมโดยระบบคอมพิวเตอร์ ซึ่งผลิตโดยบริษัท Ottobock มาช่วยเธอเดิน

**คุณ Kozel กว่าวว่า** เวลาที่เธอผลักสะโพกของเธอไปข้างหน้า จะสะเทือนไปถึงนิ้วเท้า ซึ่งทำให้คอมพิวเตอร์รับรู้ว่า เธอต้องการงอหัวเข่า **เพื่อให้เดินได้อย่างเป็นธรรมชาติ การที่มีเฝือกนี้มาช่วย ทำให้คุณ Stacey สามารถเดินเขาบนเส้นทางนี้ ซึ่งจะใช้เวลาหลายเดือน และเธออยากเป็นตัวอย่างสำหรับคนอื่นๆ เธอกล่าวว่า** “ถ้าดิฉันสามารถลุกขึ้นจากรถเข็น แล้วเดินเขาได้ ทางบริษัทควรที่จะหาวิธีช่วยคนอื่นต่อๆไป” **คุณ Stacey กล่าวว่า เธอต้องการให้แพทย์และบริษัทประกันได้เห็นถึงศักยภาพของเฝือก C-brace มากขึ้น** (voathai.comออนไลน์/มูลนิธิพัฒนาคนพิการไทย ๒๖ ก.ค.๕๙)

**นักกีฬาคนพิการขอแรงใจสู้พาราลิมปิก**

**ความเคลื่อนไหวของนักกีฬาคนพิการทีมชาติไทย ที่จะเข้าร่วมการแข่งขันพาราลิมปิกเกมส์ระหว่างวันที่ ๗-๑๘ก.ย. ที่กรุงริโอ เดอจาเนโร ประเทศบราซิล ล่าสุดนายจุตินันท์ ภิรมย์ภักดี ประธานคณะกรรมการสมาคมกีฬาคนพิการแห่งประเทศไทย เปิดเผยว่า** เพื่อเป็นการสร้างขวัญกำลังใจให้กับนักกีฬาคนพิการทีมชาติไทย และต่อยอดไปสู่ความสำเร็จอย่างยั่งยืนในการแข่งขันระดับนานาชาติ โดยเฉพาะกีฬาพาราลิมปิกเกมส์ที่จะถึงนี้ **ทางมูลนิธิคณะกรรมการพาราลิมปิกแห่งประเทศไทย ได้เปิดแคมเปญ “ล้านกำลังใจ สู่ทัพนักกีฬาพาราลิมปิกไทย”** ชวนพี่น้องชาวไทยส่ง SMS ข้อความให้กำลังใจนักกีฬาคนพิการทีมชาติไทย

“กำลังใจ ถือเป็นสิ่งสำคัญสำหรับนักกีฬาทุกชนิดและทุกประเภทในการล่าความสำเร็จจากการแข่งขันกีฬาพาราลิมปิกเกมส์ ซึ่งที่ผ่านมานักกีฬาคนพิการของไทยได้ทำผลงานด้วยการคว้าเหรียญทอง สร้างชื่อเสียงให้กับประเทศชาติอย่างต่อเนื่อง ไม่แพ้นักกีฬาปกติและเพื่อเป็นการให้กำลังใจทัพนักกีฬาคนพิการไทยทั้ง ๔๖ คนที่ได้สิทธิ์เข้าเป็นตัวแทนประเทศไทย **ในการแข่งขันพาราลิมปิกเกมส์ ที่นครริโอ เดอจาเนโร ประเทศบราซิล จึงอยากเชิญชวนประชาชนชาวไทยให้ร่วมกันส่ง SMS ให้กำลังใจนักกีฬาเข้ามามากๆ** เพราะทุกข้อความที่ส่งมาถือว่าเป็นส่วนหนึ่งที่ทำให้นักกีฬาก้าวไปสู่ความสำเร็จตามเป้าหมายที่วางไว้”

  สำหรับ**แคมเปญ “ล้านกำลังใจ สู่ทัพนักกีฬาพาราลิมปิกไทย” แฟนๆ กีฬา และพี่น้องชาวไทยสามารถร่วมส่งกำลังใจได้ง่ายๆ เพียงพิมพ์ข้อความจำนวนไม่เกิน ๗๐ ตัวอักษร แล้วส่งมาที่ ๔๗๑๒๕๑๕** (เฉพาะเครือข่ายทรูมูฟ) ค่าใช้จ่ายครั้งละ ๑๐ บาท (ไม่รวมภาษีมูลค่าเพิ่ม ๗๐ สต.) ซึ่งรายได้ทั้งหมดนำเข้ามูลนิธิคณะกรรมการพาราลิมปิกแห่งประเทศไทย เพื่อพัฒนาและสนับสนุนนักกีฬาคนพิการทีมชาติไทยในการฝึกซ้อมและเดินทางไปแข่งขันกีฬารายการต่างๆ ทั้งในและต่างประเทศต่อไป โดยสามารถส่ง SMS ได้ตั้งแต่วันที่ ๑๐ สิงหาคมจนถึงวันที่ ๓๐ กันยายน ๒๕๕๙ (บ้านเมืองออนไลน์/มูลนิธิพัฒนาคนพิการไทย ๙ ส.ค.๕๙)

**“คลองลานพัฒนา” เปิดลงทะเบียนผู้สูงอายุ ผู้พิการรายใหม่**

 **นายบรรจง รุจนยุทธ นายกเทศมนตรีตำบลคลองลานพัฒนา อ.คลองลาน จ.กำแพงเพชร เปิดเผยว่า** ตามที่กระทรวงมหาดไทยได้ประกาศใช้ระเบียบกระทรวงมหาดไทยว่าด้วยหลักเกณฑ์การจ่ายเงินเบี้ยยังชีพผู้สูงอายุขององค์กรปกครองส่วนท้องถิ่น พ.ศ.๒๕๕๒ และระเบียบกระทรวงมหาดไทยว่าด้วยหลักเกณฑ์การจ่ายเงินเบี้ยความพิการขององค์กรปกครองส่วนท้องถิ่น พ.ศ.๒๕๕๓ **ซึ่งกำหนดให้ภายในเดือนพฤศจิกายนของทุกปี ให้ผู้ที่มีอายุ ๖๐ ปีบริบูรณ์ขึ้นไป ในปีงบประมาณถัดไป ลงทะเบียนและยื่นคำขอรับเงินเบี้ยผู้สูงอายุและเบี้ยผู้พิการด้วยตนเอง** **ทั้งนี้ต้องเป็นผู้ที่เกิดภายในวันที่ ๓๐ กันยายน ๒๔๙๙ มาลงทะเบียนเพื่อรับเบี้ยผู้สูงอายุ เบี้ยความพิการ ประจำปีงบประมาณ ๒๕๖๐**

นายบรรจง กล่าวอีกว่า ผู้สูงอายุและผู้พิการที่มีภูมิลำเนาในพื้นที่แต่ยังไม่ได้ลงทะเบียน หรือผู้ที่ย้ายทะเบียนบ้านมาใหม่ก่อนหรือภายในเดือนพฤศจิกายน ๒๕๕๘ ไม่เป็นข้าราชการบำนาญ กรณีไม่ปรากฏวันที่ เดือนเกิดในทะเบียนบ้าน ให้ถือว่าบุคคลนั้นเกิดวันที่ ๑ มกราคม ของปีนั้น **สำหรับผู้สูงอายุให้นำบัตรประชาชนพร้อมสำเนา ทะเบียนบ้านพร้อมสำเนา สมุดเงินฝากธนาคารหากผู้สูงอายุประสงค์ขอรับเงินผ่านธนาคาร ส่วนผู้พิการให้นำบัตรประชาชนพร้อมสำเนา ทะเบียนบ้านพร้อมสำเนา สมุดเงินฝากธนาคารหากผู้พิการประสงค์ขอรับเงินผ่านธนาคาร และบัตรประจำตัวคนพิการตามกฎหมายว่าด้วยการส่งเสริมคุณภาพชีวิตคนพิการ ได้ตั้งแต่วันที่ ๑-๓๐ พฤศจิกายน ๒๕๕๙ ด้วยตนเอง** ที่ฝ่ายพัฒนาชุมชน เทศบาลตำบลคลองลานพัฒนา ตั้งแต่เวลา ๐๘.๓๐ น. ถึง ๑๖.๓๐ น. ไม่เว้นวันหยุดราชการ หรือที่หมายเลขโทรศัพท์ ๐๕๕-๗๓๕-๔๘๙ (บ้านเมืองออนไลน์/มูลนิธิพัฒนาคนพิการไทย ๘ ส.ค.๕๙)

**กทม.เร่งเพิ่มบริการเเท็กซี่ผู้พิการ สูงอายุอีก ๑๐๐ คัน**

 **กทม.เผย เร่งเพิ่มจำนวนแท็กซี่สำหรับบริการผู้พิการ ผู้สูงอายุกว่า๑๐๐คัน พร้อมหารือเจ้าของรถผู้ร่วมโครงการ ให้เอกชนมีส่วนร่วมสนับสนุนงบเพิ่มแท็กซี่ เพื่อตอบแทนสังคม**

วันที่ (๙ส.ค.๕๙) ผู้สื่อข่าวรายงานว่า เมื่อวานนี้มีการรายงานจากศาลาว่าการกรุงเทพมหานคร(กทม.) เปิดเผยถึงการดำเนินโครงการ **รถแท็กซี่โดยสารสำหรับผู้พิการและผู้สูงอายุที่ต้องใช้รถเข็น(วีลแชร์)ว่า จากการที่กทม.ว่าจ้างบริษัท กรุงเทพธนาคม จำกัด ในการให้บริการเดินรถแท็กซี่โดยสารสำหรับผู้พิการนั้น  ปัจจุบันมีรถแท็กซี่โดยสารให้บริการแก่ผู้พิการจำนวน ๓๐ คัน ซึ่งสถิติการเรียกใช้บริการรถแท็กซี่ดังกล่าว อยู่ประมาณเดือนละกว่า ๑,๐๐๐ ครั้ง** โดยในเดือนมิถุนายนที่ผ่านมา มีประชาชนเรียกใช้แท็กซี่สำหรับผู้พิการ จำนวน๑,๕๒๘ครั้ง ซึ่งสถิติสถานที่ในการเดินทางตั้งแต่มีนาคม ๒๕๕๘ ถึง มิถุนายน ๒๕๕๙ พบว่า อันดับหนึ่งเป็นการเรียกใช้รถโดยสารเพื่อเดินทางไปยังโรงพยาบาล,อันดับสองไปยังห้างสรรพสินค้า,อันดับสามไปยังศูนย์คนพิการเป็น,อันดับสี่ ไปยังที่พักอาศัยเป็นและอันดับห้าไปยังวัดหรือศาสนาสถานอื่น

ขณะนี้ **กทม.มีโครงการจะเพิ่มจำนวนรถโดยสารผู้พิการ เนื่องจากปัจจุบันในขั้นตอนการใช้งาน ผู้โดยสารจะต้องทำการโทรจองรถโดยสารล่วงหน้า ซึ่งบางครั้งต้องรอคิว ๑-๒ วัน เนื่องจากมีผู้ประสงค์ใช้งานจำนวนมาก** โดยหากมีจำนวนรถเพิ่มมากขึ้น ประชาชนจะใช้งานได้อย่างสะดวก รวดเร็ว ซึ่งหากมีเหตุฉุกเฉินเร่งด่วนที่ผู้พิการต้องการเดินทาง จะทำให้สามารถโทรเรียกรถมาบริการได้ทันที

**ปัจจุบัน กรุงเทพฯได้ก้าวสู่สังคมผู้สูงอายุ มีจำนวนผู้สูงอายุเพิ่มมากขึ้น ซึ่งโครงการนี้จะช่วยให้ผู้สูงอายุที่ใช้รถเข็น สามารถเดินทางไปสถานที่ต่างๆ และสามารถใช้ชีวิตตามปกติได้** **สำหรับรถแท็กซี่โดยสารผู้พิการนั้น กทม.ตั้งเป้าหมายให้มีจำนวนทั้งสิ้น ๑๐๐ คัน** โดยจะมีการหารือกับทางบริษัทกรุงเทพธนาคม จำกัด เพื่อจัดหารถเพิ่มเติมในรูปแบบกิจกรรมเพื่อสังคม(ซีเอสอาร์) โดยให้ภาคเอกชนที่สนใจมีนโยบายตอบแทนสังคม ช่วยสนับสนุนงบประมาณในการเพิ่มจำนวนรถแท็กซี่โดยสาร

**ปัจจุบัน รถแท็กซี่โดยสารผู้พิการกทม.ได้สนับสนุนงบประมาณ ในการจัดจ้างบริษัทกรุงเทพธนาคม จำกัด เป็นผู้ให้บริการเดินรถ ซึ่งใช้งบประมาณปีละ ๒๕ ล้านบาท ซึ่งขณะนี้ให้บริการแก่ประชาชนฟรี ไม่มีค่าใช้จ่าย** แต่ในอนาคตอาจต้องมีแนวทางการจัดเก็บค่าโดยสาร โดยเบื้องต้นกทม.ได้ศึกษารูปแบบการจัดเก็บค่าโดยสาร คือเก็บในอัตราเท่ารถแท็กซี่โดยสารเที่ยว เริ่มต้นมิเตอร์ที่ ๓๕ บาท และมีค่าเรียกรถโดยสารจำนวนอีก๕๐บาท แต่การจัดเก็บค่าโดยสารจะต้องมีการพิจารณานโยบายที่ชัดเจนอีกครั้ง เพื่อให้เกิดผลกระทบต่อประชาชนผู้ใช้งานน้อยที่สุด (tnnthailand.comออนไลน์/มูลนิธิพัฒนาคนพิการไทย ๙ ส.ค.๕๙)

**กกท.ตั้งไทยเฮาส์จนถึงกีฬาคนพิการ**

   **“บิ๊กเสือ” นายสกล วรรณพงษ์ ผู้ว่าการการกีฬาแห่งประเทศไทย (กกท.) ในฐานะประธานคณะกรรมการเตรียมนักกีฬาไทย เปิดเผยว่า** จากความสำเร็จของการดำเนินการจัดตั้ง “ไทยเฮาส์” ดูแลเรื่องอาหาร และด้านอื่นๆ เช่น การบริการนวดผ่อนคลายกล้ามเนื้อให้กับทัพนักกีฬาไทยในการลุยศึกโอลิมปิกเกมส์.๒๐๑๖ ที่นครริโอ เดอจาเนโร ประเทศบราซิล **โดยสถิติการใช้บริการ “ไทยเฮาส์” ของนักกีฬา สตาฟฟ์โค้ช และเจ้าหน้าที่ประจำทีมไทย เป็นที่น่าพอใจอย่างมาก** มื้อกลางวันนักกีฬา และเจ้าหน้าที่จะมารับประทานอาหารที่ “ไทยเฮาส์” เป็นหลัก ซึ่งทุกฝ่ายชื่นชมและบอกกับ กกท.ว่าอยากให้ทุกเกมการแข่งขันที่นักกีฬาต้องเดินทางมาแข่งขันไกลจากเมืองไทยอยากให้ กกท.ดำเนินการจัดตั้ง “ไทยเฮาส์” โดยตลอด

  “**หลังจบกีฬาโอลิมปิกเกมส์ ๒๐๑๖ จะมีการจัดตั้ง “ไทยเฮาส์” เพื่อรองรับและสนับสนุนด้านอาหาร และด้านอื่นๆ ให้กับทัพนักกีฬาคนพิการทีมชาติไทย**ที่จะเดินทางมาแข่งขันกีฬาพาราลิมปิกเกมส์ ๒๐๑๔ ที่นครริโอ เดอจาเนโร ประเทศบราซิล ระหว่างวันที่ ๗-๑๘ ก.ย.ด้วย” (บ้านเมืองออนไลน์/มูลนิธิพัฒนาคนพิการไทย ๑๐ ส.ค.๕๙)

**คึกคัก! แรงงานเปิดศูนย์หางานให้ 'คนแก่-คนพิการ'**

 **ก.แรงงาน เปิดศูนย์หางานให้คนพิการ-ผู้สูงอายุ เฉลิมพระเกียรติพระราชินี ครบ ๗ รอบ ภาคเอกชนนำร่องตั้งบูธคึกคักรับคนแก่ทำงาน๔๐๓อัตรา**  
 เมื่อวันที่ ๑๐ ส.ค. ๕๙ **พล.อ.ศิริชัย ดิษฐกุล รมว.แรงงาน กล่าวภายหลังเป็นประธานเปิดศูนย์บริการจัดหางานคนพิการและผู้สูงอายุ และเว็บไซต์ขึ้นทะเบียนหางานผู้สูงอายุ เพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ ณ ศูนย์บริการจัดหางานเพื่อคนไทย (Smart Job Center) กระทรวงแรงงาน ว่า** การเปิดศูนย์บริการจัดหางานคนพิการและผู้สูงอายุ เพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ เนื่องในโอกาสมหามงคลเฉลิมชนมพรรษาครบ ๗ รอบ ขณะเดียวกันยังเป็นการสนับสนุนนโยบายรัฐบาล รองรับสังคมผู้สูงอายุของไทยที่ในอีก ๑๕ ปีข้างหน้า จะกลายเป็นสังคมผู้สูงอายุอย่างเต็มกำลัง ถึงร้อยละ ๒๕ ของประชากรทั้งประเทศ **ซึ่งกระทรวงแรงงานมุ่งเน้นให้ผู้สูงอายุได้มีงาน และกิจกรรมทำที่เหมาะสม มีรายได้เลี้ยงดูตนเองอีกทั้งยังเป็นประโยชน์ต่อระบบเศรษฐกิจของไทย**อีกทางหนึ่งด้วย   
 ทั้งนี้ **ภายในศูนย์บริการจัดหางานคนพิการและผู้สูงอายุ จะมีการให้บริการทั้งการหางาน และให้คำปรึกษา เพื่อให้หางานได้ตรงตามความรู้ ความสามารถ ซึ่งภายในงาน มี ๒ บริษัทนำร่อง มาเปิดรับสมัครงานผู้สูงอายุจำนวน ๔๐๓ อัตรา อาทิ** ผู้จัดการฝ่ายการตลาด ฝ่ายบัญชีและฝ่ายขาย เงินเดือน ๕๐,๐๐๐-๘๐,๐๐๐ บาท/ พนักงานการเงิน พนักงานบุคคล เจ้าหน้าที่ฝ่ายบริการ พนักงานขายแคชเชียร์ คลังสินค้า พนักงานซ่อมบำรุง ตรวจรับสินค้า พนักงานออกแบบ กว่า กว่า ๑๕๐ อัตรา เงินเดือน ๑๑,๔๐๐–๒๐,๐๐๐ บาทขึ้นไป ตามตำแหน่งและประสบการณ์ ขณะที่บรรยากาศเป็นไปด้วยความคึกคักผู้สูงอายุเดินทางมาลงทะเบียนหางานและฝึกอาชีพจำนวนมาก(ไทยรัฐออนไลน์/มูลนิธิพัฒนาคนพิการไทย๑๐ส.ค.๕๙)  
  
**เปิดประกันภัยอุบัติเหตุช่วยคนพิการ**

 นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า **คปภ.ร่วมกับสมาคมประกันวินาศภัยไทย สมาคมประกันชีวิตไทย เปิดตัว กรมธรรม์ประกันภัยอุบัติเหตุเพื่อคนพิการเป็นครั้งแรก โดยเบื้องต้นเปิดโอกาสให้ผู้พิการ ๓ กลุ่ม คือ กลุ่มคนพิการทางการมองเห็น กลุ่มคนพิการทางการได้ยินหรือสื่อความหมาย และกลุ่มคนพิการทางการเคลื่อนไหวหรือร่างกาย เข้าซื้อกรมธรรม์ได้ก่อน** โดยจ่ายเบี้ยประกันภัยเพียงปีละ ๓๐๐ บาท เพื่อรับความคุ้มครองจากกรณีเสียชีวิต และเงินชดเชยต่างๆ ซึ่งจะเริ่มขายในวันที่ ๑๒ ส.ค.นี้

ทั้งนี้ **ผู้พิการที่ซื้อกรมธรรม์ประกันภัยอุบัติเหตุเพื่อคนพิการ จะต้องมีอายุตั้งแต่ ๒๐-๖๐ ปี และซื้อได้คนละไม่เกิน ๒ กรมธรรม์** โดยจะต้องนำบัตรประจำตัวประชาชน และบัตรประจำตัวผู้พิการไปซื้อกับบริษัทประกันภัยที่เข้าร่วมโครงการ ตัวแทนหรือนายหน้าประกันภัย ซึ่งขณะนี้ มีบริษัทประกันภัยที่เข้าร่วมโครงการ ๒๙ บริษัท แบ่งเป็นบริษัทประกันชีวิต ๕ บริษัท และบริษัทประกันวินาศภัย ๒๕ บริษัท

นายสุทธิพลกล่าวต่อว่า **กรมธรรม์ประกันภัยอุบัติเหตุเพื่อคนพิการเป็นรูปแบบกรมธรรม์รายย่อย(ไมโครอินชัวรันส์) โดยให้ความคุ้มครองกรณีเสียชีวิตเนื่องจากอุบัติเหตุ ไม่รวมการถูกฆาตกรรม ลอบทำร้ายร่างกาย อุบัติเหตุขณะขับขี่หรือโดยสารรถจักรยานยนต์ ๑๐๐,๐๐๐ บาท แต่ถ้าเสียชีวิตจากการถูกฆาตกรรม ลอบทำร้ายร่างกาย อุบัติเหตุขณะขับขี่หรือโดยสารรถจักรยานยนต์ ๕๐,๐๐๐ บาท** นอกจากนี้ ยังได้ค่าใช้จ่ายจัดงานศพกรณีเสียชีวิตจากการเจ็บป่วย ยกเว้นกรณีเสียชีวิตจากการเจ็บป่วยภายใน ๑๒๐ วันแรกนับจากวันเริ่มต้นประกัน ๕,๐๐๐ บาท เงินปลอบขวัญเนื่องจากอุบัติเหตุต้องรักษาตัวไม่น้อยกว่า ๔ วัน ๕,๐๐๐ บาท และชดเชยรายได้ระหว่างรักษาตัว ๒๐๐ บาทต่อวัน. (ไทยรัฐออนไลน์/มูลนิธิพัฒนาคนพิการไทย๑๒ส.ค.๕๙)

**สธ.เตรียมรับทยอยถ่ายโอน “ผู้ติดยา” มาเป็นผู้ป่วยใน ๑-๓ ปี**

 **สธ. เตรียมรับโอนย้ายผู้ติดยาเสพติดจาก ยธ. มาเป็นผู้ป่วยเข้ารับการบำบัดรักษา คาด ใช้เวลา ๑ -๓ปีในการทยอยผ่องถ่ายเผยอยู่ระหว่างเซตระบบรองรับ** เมื่อวันที่ (๑๖ ส.ค.) นพ.ปิยะสกล สกลสัตยาทร รัฐมนตรีว่าการกระทรวงสาธารณสุข (สธ.) **กล่าวถึงความคืบหน้าการแก้ไขปัญหายาเสพติดของประเทศไทย โดยมองว่า ผู้ติดยาเสพติดเป็นผู้ป่วย ซึ่งมีการหารือกับกระทรวงยุติธรรมในการโอนย้ายผู้ติดยาเสพติดมาให้ สธ. ดูแล ว่า เบื้องต้นจะค่อย ๆ ผ่องถ่ายออกมาคาดว่า น่าจะใช้เวลาประมาณ ๑ - ๓ ปี** ส่วนรายละเอียดว่าจะโอนผู้ป่วยกลุ่มแรกมาจำนวนเท่าไร จะกำหนดกลุ่มผู้ป่วยอย่างไรนั้น จะมีการหารือร่วมกันอีกครั้งในวันที่ ๑๘ ส.ค. นี้ อย่างไรก็ตาม สธ. เองก็มีการเตรียมความพร้อมรับมือเรื่องการดูแลแล้วบางส่วน และอยู่ในระยะของการลงรายละเอียด เช่น การตั้งทีมขึ้นมาดูแลในเรื่องนี้เป็นการเฉพาะ การอนุมัติเพิ่มอัตรากำลังคนในสังกัดกรมสุขภาพจิตเพื่อรองรับภาระงานที่เพิ่มขึ้น  
 ด้าน **นพ.ทวีศิลป์ วิษณุโยธิน ผู้อำนวยการสถาบันกัลยาณ์ราชนครินทร์ กล่าวว่า** จากการสำรวจสุขภาพจิตของผู้ต้องขังในเรือนจำของ กทม. แห่งหนึ่ง ซึ่งเป็นผู้ต้องขังในคดีทุกประเภทรวมถึงคดียาเสพติดด้วยนั้น พบว่า มีปัญหาสุขภาพจิตกว่าร้อยละ ๓๐ บางคนมีปัญหาติดยาเสพติดร่วมกับปัญหาทางด้านจิตเวช ทั้งนี้ **การโอนถ่ายผู้ป่วยติดยาเสพติดในนั้น อาจจะเพิ่มภารงานมากขึ้น อย่างทั่วประเทศมีเรือนจำ ๑๔๓ แห่ง** **แต่มีโรงพยาบาลจิตเวชเพียง ๑๗ แห่งเท่านั้น** อย่างไรก็ตาม ขณะนี้กรมสุขภาพจิตได้มีการเตรียมความพร้อมในการดำเนินการตามนโยบายของรัฐในการตรวจและบำบัดผู้ติดยาเสพติด แต่เบื้องต้นอยากให้มีการเพิ่มอัตรากำลังคนมากพอสมควร เนื่องจากปัจจุบันคนไม่พออยู่แล้ว (manager.co.thออนไลน์/มูลนิธิพัฒนาคนพิการไทย ๑๖ ส.ค.๕๙)

**นิทรรศการสำหรับผู้พิการ ณ พิพิธภัณฑ์เหรียญ**



กรมธนารักษ์ ร่วมเทิดพระเกียรติในโอกาสมหามงคลเฉลิมพระชนมพรรษา ๗ รอบ ๑๒ สิงหาคม ๒๕๕๙ สมเด็จพระนางเจ้าสิริกิติ์ พระบรมราชินีนาถ โดยการ**จัดนิทรรศการและกิจกรรม "ทุกสัมผัสแห่งวิถีของเงินตรา" เพื่อเปิดโอกาสให้ผู้พิการเข้าถึงแหล่งเรียนรู้ด้านเงินตรา ระหว่างนี้จนถึง ๑๖ สิงหาคม ๒๕๕๙ ณ พิพิธภัณฑ์เหรียญ ถนนจักรพงษ์ เขตพระนคร กรุงเทพมหานคร**

**พิพิธภัณฑ์เหรียญ มีการออกแบบเพื่อรองรับผู้เข้าชมทุกประเภทรวมทั้งกลุ่มผู้พิการด้วย ขณะนี้เปิดให้ประชาชนเข้าชมการจัดแสดงวิวัฒนาการเงินตรา** ในบริเวณอาคารชั้น ๑ และอยู่ในระหว่างปรับปรุงการจัดแสดงบน  ชั้นที่ ๒ และ ๓ โดยจะแล้วเสร็จและเปิดให้เข้าชมอย่างเต็มรูปแบบในปี ๒๕๖๐ ที่จะถึงนี้ และเชื่อมั่นว่าพิพิธภัณฑ์แห่งนี้จะเป็นแหล่งเรียนรู้ทางด้านเงินตราที่ใหญ่และมีความทันสมัยที่สุดในประเทศไทย **โดยจัดแสดงตั้งแต่จุดกำเนิดของเงินตราเรื่อยมาจนถึงเหรียญกษาปณ์ในปัจจุบัน** นอกจากนี้ยังจัดแสดงเหรียญกษาปณ์จากนานาประเทศทั่วโลกกว่า ๒๐๐ ประเทศ ซึ่งหาชมจากที่ไหนไม่ได้ ดังนั้น **จึงถือเป็นโอกาสดีที่จะให้ความรู้เกี่ยวกับเงินตรากับกลุ่มผู้พิการ และได้ร่วมกันทำกิจกรรมสร้างสรรค์อันเป็นการส่งเสริมสนับสนุนการพัฒนาศักยภาพผู้พิการอีกทางหนึ่ง ซึ่งกรมธนารักษ์เองตระหนักถึงบทบาทสำคัญของการช่วยเหลือสังคมมาโดยตลอด** โดยจะได้มีการต่อยอดการปรับปรุงพิพิธภัณฑ์ในส่วนภูมิภาค ทั้งที่จังหวัดเชียงใหม่ สงขลา และขอนแก่น ให้มีการจัดแสดงที่เอื้อประโยชน์ผู้เข้าชมทุกประเภทต่อไป

**ภายในงาน ได้จัดให้มีนิทรรศการเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ นิทรรศการบอกเล่าก่อนจะมาเป็นพิพิธภัณฑ์เหรียญ และนิทรรศการวิวัฒนาการเงินตราไทย รวมไปถึงนิทรรศการแสดงผลงานการสร้างสรรค์ของผู้พิการ และกิจกรรมต่างๆ สำหรับผู้พิการมากมาย อาทิ** การสร้างเหรียญในจินตนาการด้วยการวาดภาพจากอุปกรณ์พิเศษ การปั้นเหรียญจากดินปั้น การฝนลวดลายภาพนูนต่ำ การวาดรูปร่างสิ่งของแลกเปลี่ยนจากการคลำของจริง การปั๊มลวดลายของเหรียญในอดีตลงบนแผ่นพับ ฯลฯ **ผู้ที่สนใจสามารถเข้าชมงานได้ ระหว่างนี้จนถึง ๑๖ สิงหาคม ๒๕๕๙ เวลา ๑๐.๐๐-๑๘.๐๐  น. (หยุดวันจันทร์) โดยไม่เสียค่าใช้จ่ายใด ๆ   สอบถามข้อมูลเพิ่มเติม โทร ๐ -๒๒๘๒ -๐๐๖๙ ต่อ ๗๑๐๑-๒** (บ้านเมืองออนไลน์/มูลนิธิพัฒนาคนพิการไทย ๑๓ ส.ค.๕๙)

**หนึ่งเดียว! ครูตาบอดเจ๋งสอบได้อันดับ๕ คัดเลือกเข้าเรียน ป.บัณทิต มรภ.โคราช**

**ยกนิ้วให้เลย! ครูผู้พิการทางสายตาหนึ่งเดียวสุดเจ๋งสอบได้อันดับ ๕ ในการสอบคัดเลือกเข้าศึกษาต่อหลักสูตร ป.บัณฑิต สาขาวิชาชีพครู มรภ.นครราชสีมา จากจำนวนผู้สอบ ล้วนสายตาดี ถึง ๕๘๙ คนและรับแค่ ๑๘๐ คน** ด้านมหาวิทยาลัยฯเตรียมจัดระบบการศึกษาสนับสนุนให้ นศ.รายนี้มีความทัดเทียมกับนศ.ปกติอย่างเต็มที่  
 เมื่อวันที่ (๑๕ ส.ค.) **ผศ.ดร.อดิศร เนาวนนท์ คณบดีบัณฑิตวิทยาลัย มหาวิทยาลัยราชภัฏ (มรภ.) นครราชสีมา เปิดเผยถึงการสอบคัดเลือกเข้าศึกษาต่อหลักสูตรประกาศนียบัตรบัณฑิต (ป.บัณฑิต) สาขาวิชาชีพครู มหาวิทยาลัยราชภัฏนครราชสีมา ว่า**ได้รับความสนใจจากครูสังกัดสำนักงานการศึกษาขั้นพื้นฐาน (สพฐ.), สำนักงานคณะกรรมการการอาชีวศึกษา (สอศ.), สำนักงานส่งเสริมการศึกษานอกระบบและการศึกษาตามอัธยาศัย (กศน.) และองค์กรปกครองส่วนท้องถิ่น (อปท.) ที่ไม่สำเร็จปริญญาตรีทางการศึกษาจากหลายสาขาวิชา เช่น วิศวกรรมศาสตร์ วิทยาศาสตร์ ศิลปศาสตร์ เป็นต้น เข้าสอบคัดเลือกจำนวนมากถึง ๕๘๙ คน  
 **โดยการสอบครั้งนี้ทางมหาวิทยาลัยสามารถรับได้เพียง ๑๘๐ คน ตามที่คุรุสภาอนุมัติ ถือว่ามีการแข่งขันกันค่อนข้างสูง เมื่อประมวลผลการสอบเสร็จสิ้นเป็นที่น่าชื่นชมว่า** นายอภิราม เงาศรี ผู้พิการทางสายตา ครูโรงเรียนการศึกษาคนตาบอดนครราชสีมา จังหวัดนครราชสีมา ผู้พิการทางสายตาเพียง ๑ คนที่เข้าสอบคัดเลือกครั้งนี้ สามารถสอบเข้าศึกษาต่อได้เป็นอันดับที่ ๕ ถือว่าเป็นอันดับที่ดีมาก **โดยแบบทดสอบที่ใช้ในการสอบครั้งนี้เป็นแบบทดสอบวัดแววความเป็นครู สะท้อนให้เห็นถึงความสามารถของผู้พิการทางสายตาในการที่จะประกอบวิชาชีพครูได้อย่างมีคุณภาพ** ทั้งนี้ มหาวิทยาลัยราชภัฏนครราชสีมาจะจัดระบบสนับสนุนการศึกษาให้นักศึกษารายนี้ให้มี ความทัดเทียมกับนักศึกษาปกติเพื่อให้ได้บัณฑิตครูที่มีคุณภาพออกไปรับใช้สังคมต่อไป  (ASTVผู้จัดการออนไลน์/มูลนิธิพัฒนาคนพิการไทย ๑๕ ส.ค.๕๙)

**รมว.พม. เยี่ยมชมการดำเนินงานห้องบันทึกเสียง “S2S สตูดิโอ”**

 **พลตำรวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เยี่ยมชมการดำเนินงานของห้องบันทึกเสียง "S2S สตูดิโอ" ซึ่งก่อตั้งขึ้นโดยมูลนิธิสถาบันดนตรีคนตาบอด เพื่อใช้เป็นสถานที่ผลิตผลงานทางดนตรีที่มีคุณภาพให้กับศิลปิน S2S** โครงการพัฒนาศักยภาพนักร้องนักดนตรีตาบอดในที่สาธารณะ : จากถนนสู่ดวงดาว (From Street to Stars : S2S) และเป็นแหล่งเรียนรู้ในการฝึกประสบการณ์การทำผลงานเพลง รวมถึงเป็นสถานที่ในการฝึกซ้อมดนตรีของศิลปินตาบอด พร้อมให้กำลังใจศิลปิน S2S ที่เข้าร่วมโครงการดังกล่าว ณ อาคารมูลนิธิสถาบันดนตรีคนตาบอดซอยจรัญสนิทวงศ์๑๑ถนนจรัญสนิทวงศ์เขตบางกอกใหญ่กรุงเทพฯ  
 **พลตำรวจเอก อดุลย์ กล่าวว่า กระทรวงการพัฒนาสังคมและความมั่นคงของมนุษย์ (พม.) โดยกรมส่งเสริม และพัฒนาคุณภาพชีวิตคนพิการ (พก.) มีความยินดีพร้อมที่ได้ดำเนินการสนับสนุนและส่งเสริมการพัฒนาคุณภาพชีวิต คนพิการอย่างต่อเนื่อง** ซึ่งนโยบายสำคัญของกระทรวงการพัฒนาสังคมฯ คือการส่งเสริมคุณภาพชีวิตให้แก่คนพิการ ทุกประเภท โดยเฉพาะอย่างยิ่งโครงการพัฒนาศักยภาพนักร้องนักดนตรีตาบอด ในที่สาธารณะ : จากถนนสู่ดวงดาว (From Street to Stars : S2S) ซึ่งได้มีการสร้างห้องบันทึกเสียง "S2S สตูดิโอ" ภายใต้การดำเนินงานของมูลนิธิสถาบันดนตรีคนตาบอด เพื่อใช้เป็นสถานที่ผลิตผลงานทางดนตรี เป็นแหล่งเรียนรู้และฝึกประสบการณ์การทำผลงานเพลง รวมถึงเป็นสถานที่ในการฝึกซ้อมดนตรีของนักร้องนักดนตรีตาบอด นับว่าเป็นการยกระดับอาชีพทางดนตรีให้กับคนตาบอดอย่างครบวงจร **ทั้งนี้ "S2S สตูดิโอ" จะเกิดประโยชน์อย่างยิ่งในการพัฒนา ส่งเสริม และยกระดับอาชีพทางดนตรีสำหรับศิลปินตาบอดอย่างต่อเนื่อง โดยการพัฒนาทักษะต่างๆ ได้แก่** การเป็นนักร้อง นักดนตรี นักแต่งเพลง นักเรียบเรียงเสียงประสาน : Sound Engineer Producer และอาชีพทางดนตรีอื่นๆรวมถึงการเสริมสร้างบุคลิกภาพที่ดีในการแสดงต่อที่สาธารณะ  
 **พลตำรวจเอก อดุลย์ กล่าวต่อไปว่า มูลนิธิสถาบันดนตรีคนตาบอดได้ดำเนินงานเพื่อส่งเสริมและพัฒนาศักยภาพ ทางดนตรีให้แก่นักร้องนักดนตรีตาบอด โดยมีผลงานที่เห็นเด่นชัดในปัจจุบัน ได้แก่** "ศิลปิน S๒S" ซึ่งเป็นกลุ่มศิลปินตาบอดที่มีศักยภาพสูงทางด้านดนตรี มีผลงานเป็นที่ประจักษ์ อาทิ เพลงกำลังใจ เพลงสิ่งของ ในเวอร์ชั่นของศิลปิน S2S **รวมถึงการแสดงบนเวทีอีกมากมาย ตนในฐานะที่เป็นหนึ่งในคนพิการทางการเห็น รู้สึกภาคภูมิใจและขอร่วมชื่นชมยินดีกับความสำเร็จ อีกก้าวหนึ่งของศิลปินฯ สำหรับชื่อห้องบันทึกเสียง "S2S สตูดิโอ"** มีที่มาจากโครงการพัฒนาศักยภาพนักร้องนักดนตรีตาบอดในที่สาธารณะ:จากถนนสู่ดวงดาว(FromStreettoStars)ซึ่งเป็นโครงการที่ทำให้ศิลปิน S2S เริ่มเป็นที่รู้จักในวงกว้าง  
 **"กระทรวงการพัฒนาสังคมฯ มีความยินดีเป็นอย่างยิ่งที่ได้มีส่วนร่วมในการส่งเสริมและสนับสนุนกิจการของมูลนิธิสถาบันดนตรีคนตาบอด ในการร่วมพัฒนาศิลปินตาบอดให้มีศักยภาพทางดนตรี** เป็นที่ยอมรับของคนในสังคม ในฐานะศิลปินมืออาชีพ และขอขอบคุณหน่วยงานทุกภาคส่วนที่ได้ให้ความร่วมมือและสานต่อการดำเนินงานของโครงการพัฒนาศักยภาพนักร้องนักดนตรีตาบอดในที่สาธารณะ : จากถนนสู่ดวงดาว (From Street to Stars) เป็นอย่างดี **ซึ่งถือเป็นโครงการที่สร้างเกียรติ โอกาส และกำลังใจให้กับนักร้องนักดนตรีตาบอด อีกทั้ง มีการพัฒนาทักษะและความสามารถของศิลปินตาบอดให้มีศักยภาพทางดนตรี เป็นที่ยอมรับของคนในสังคมในฐานะศิลปินมืออาชีพ** มีรายได้ที่มั่นคง และมีสิทธิความเสมอภาคที่เท่าเทียมกับบุคคลทั่วไปในสังคม"พลตำรวจเอกอดุลย์กล่าวในตอนท้าย(ryt๙.comออนไลน์/มูลนิธิพัฒนาคนพิการไทย ๑๗ ส.ค.๕๙)

**ต้นแบบป้ายรถเมล์-ที่พักอาศัยรองรับคนพิการ เพื่อความเท่าเทียมทางสังคม**

 **"ทุกชีวิตมีค่า ความเท่าเทียมเป็นสิ่งสำคัญ ที่จะทำให้คนในสังคมอยู่ร่วมกันอย่างมีความสุข" แนวคิดหลักของผู้กำกับดูแล และส่งเสริมให้คนพิการไทย มีคุณภาพชีวิตที่ดีเทียบเท่ากับคนปกติทั่วไป** การจัดงานสัมมนาวิชาการระดับชาติด้านคนพิการ ครั้งที่ ๘ ประจำปี ๒๕๕๙ เป็นเวทีที่สำคัญที่ภาครัฐจะสามารถรับฟัง แลกเปลี่ยนความรู้รวมถึงสถาปัตยกรรมและนวัตกรรมที่จะช่วยสร้างความเท่าเทียมทางสังคมอย่างยั่งยืน

**นายสมชาย เจริญอำนวยสุข อธิบดีกรมส่งเสริมและพัฒนาคุณภาพชีวิตคนพิการ (พก.) กระทรวงการพัฒนาสังคมและความมั่นคงของมนุษย์ กล่าวว่า** ตามแผนพัฒนาคุณภาพชีวิตคนพิการและผู้สูงอายุในฉบับปัจจุบัน ได้มุ่งเน้นการต่อยอดยุทธศาสตร์จากพระราชบัญญัติการฟื้นฟูสมรรถภาพคนพิการ มาสู่การสร้างสังคมที่เอื้ออำนวยต่อการมีคุณภาพชีวิตที่ดีของคนพิการ รวมถึงผู้ที่มีข้อจำกัดในการดำรงชีวิตประจำวัน เกิดงานพัฒนาสภาพแวดล้อม และปรับปรุงสิ่งอำนวยความสะดวก ที่ผ่านมาพบว่าคนพิการและผู้สูงอายุอีกจำนวนมาก ยังคงเข้าไม่ถึงสิ่งอำนวยความสะดวกและบริการสาธารณะได้เท่าที่ควร โดยเฉพาะกลุ่มคนพิการที่อาศัยในภูมิลำเนาที่ห่างไกลเขตเมือง หรือ หากอยู่ในเมือง แต่มีรายได้น้อย **ภารกิจสำคัญของ พก. และสถาบันเทคโนโลยีพระจอมเกล้าเจ้าคุณทหารลาดกระบังคือการนำความรู้ความเชี่ยวชาญด้านเทคโนโลยีร่วมเป็นส่วนหนึ่งในการพัฒนาสังคมและลดความเหลื่อมล้ำ** **การจัดสัมมนาวิชาการระดับชาติด้านคนพิการ ครั้งที่ ๘ ประจำปี ๒๕๕๙ ซึ่งพก. และสถาบันเทคโนโลยีพระจอมเกล้าเจ้าคุณทหารลาดกระบัง (สจล.) เป็นเจ้าภาพการจัดงานร่วมกัน ได้กำหนดให้มีการดำเนินการจัดสัมมนาวิชาการระดับชาติด้านคนพิการ ครั้งที่ ๘ ประจำปี ๒๕๕๙ เพื่อนำเสนอผลงานวิชาการและนิทรรศการ ระดับนานาชาติด้านวิศวกรรมฟื้นฟูฯ** รวมทั้งเป็นการแลกเปลี่ยนประสบการณ์ด้านการฟื้นฟูสมรรถภาพคนพิการระหว่างผู้เชี่ยวชาญที่เกี่ยวข้องกับผู้ทรงคุณวุฒิในระดับสากล **โดยมีหัวข้อการประชุมคือ "นวัตกรรมลดความเหลื่อมล้ำของสังคม" (Innovation for Social Equality)** ซึ่งภายในงานมีการจำลองสถาปัตยกรรมเพื่อคนทั้งมวล หรือ universal design ซึ่งเป็นการออกแบบที่คำนึงถึงการใช้งานให้คุ้มค่า รองรับการใช้งานสำหรับทุกคน **โดยคำนึงถึงโอกาสการใช้งานได้อย่างเท่าเทียมกัน เช่น คนสูงอายุ คนป่วย สตรีตั้งครรภ์ คนแคระ เด็กเล็ก ที่มากับรถเข็นเด็ก คนพิการประเภทต่าง ๆ ไม่ว่า ตาบอด หูหนวก แขนขาร่างกายพิการ คนพิการทางปัญญาทางจิต คนที่อ่านหนังสือไม่ออก ฯลฯ** แต่ถึงแม้บุคคลเหล่านี้ จะมีข้อจำกัดทางร่างกาย ทางปัญญา ทางจิตใจ แต่ก็เป็นบุคคล ในสังคม สังคมจึงควรรับผิดชอบดูแล ให้สามารถอยู่ในสังคมร่วมกับบุคคลทั่วไป ได้อย่างมีความสุขตามอัตภาพของแต่ละคน เช่น การจัดให้มีทางลาดขึ้นลงทางเท้า และอาคารสถานที่สาธารณะต่าง ๆ ให้กับผู้พิการที่ใช้รถเข็น หรือบล็อกพื้นนำทางเดินสำหรับคนตาบอด ทั้งนี้ ก็เพื่อให้พวกเขาสามารถใช้ชีวิตทำกิจกรรมภายนอกบ้านได้โดยสะดวกและปลอดภัย (ryt๙.comออนไลน์/มูลนิธิพัฒนาคนพิการไทย ๑๘ ส.ค.๕๙)

**‘คนพิการ’ สมัครงานถูกลดสิทธิการรักษา**

 **ผอ.HITAP หวั่น คนพิการสมัครเข้าทำงานตามนโยบายรัฐต้องสูญเสียสิทธิประโยชน์รักษาพยาบาล ระบุ ต้องถูกโอนย้ายจากบัตรทองสู่ประกันสังคม จากรักษาฟรีทุกที่ทุกแห่งเหลือเพียง รพ.เดียว และต้องจ่ายเงินสมทบทุกเดือน**

นพ.ยศ ตีระวัฒนานนท์ ผู้อำนวยการโครงการประเมินเทคโนโลยีและนโยบายด้านสุขภาพ (HITAP) เปิดเผยว่า **คนพิการในระบบหลักประกันสุขภาพถ้วนหน้า (บัตรทอง) หรือ  UC จะได้รับสิทธิประโยชน์ที่พิเศษกว่าผู้ใช้สิทธิบัตรทองทั่วไป** เรียกได้ว่าคนพิการจะมีบัตรทองพิเศษที่สามารถใช้บริการได้ในสถานพยาบาลทุกแห่ง แตกต่างกับผู้ใช้สิทธิบัตรทองทั่วไปที่ใช้บริการได้ เฉพาะสถานพยาบาลที่ลงทะเบียนไว้ เท่านั้น

นพ.ยศ กล่าวว่า คนพิการจำเป็นต้องได้รับการดูแลเป็นพิเศษและบางครั้งจำเป็นต้องใช้อุปกรณ์ช่วยเหลือพิเศษซึ่งจะมีอยู่ในโรงพยาบาลขนาดใหญ่ **ฉะนั้นการให้สิทธิประโยชน์แก่ คนพิการให้สามารถเลือกใช้บริการสถานพยาบาลใดก็ได้นั้นจะช่วยให้คนพิการมีคุณภาพชีวิตที่ดีขึ้น** “สิทธิประโยชน์นี้ทำให้คนพิการไม่ต้องเสียเวลารอกระบวนการส่งต่อจากโรงพยาบาลส่งเสริมสุขภาพตำบลไปยังโรงพยาบาลขนาดใหญ่ ” นพ.ยศ กล่าว

(thansettakij.comออนไลน์/มูลนิธิพัฒนาคนพิการไทย ๒๐ ส.ค.๕๙)

**ตราดเสริมอาชีพผู้พิการ-ผู้สูงอายุเพาะเห็ดฟาง**

 **ตราดจัดทำโครงการส่งเสริมอาชีพผู้พิการและผู้สูงอายุด้วยการเพาะเห็ดฟางในตะกร้า**

**นายสมชาย กิมสร้อย รองนายกเทศบาลตำบลหาดเล็ก เป็นประธานทำโครงการส่งเสริมอาชีพผู้พิการและผู้สูงอายุด้วยการเพาะเห็ดฟางในตะกร้าโดยมี** น.ส.ญานิน ไชยสิทธิ์ นักพัฒนาชุม กล่าวรายงานโครงการส่งเสริมอาชีพผู้พิการและผู้สูงอายุ จัดกิจกรรมการเพาะเห็ดฟางในตะกร้า มีน.ส.จินตนา ศิลาอาสน์ เกษตรกรผู้เพาะเห็ดบ้านหนองคันทรง มาเป็นวิทยากรให้กับผู้พิการและผู้สูงอายุในเขตเทศบาลตำบลหาดเล็กกว่า ๓๐ คน ด้าน นายสมชาย กล่าวว่า **ปัจจุบันนี้ในยุคที่กำลังเข้าสู่สังคมผู้สูงอายุหลายหน่วยงานกำลังหาแนวทางเตรียมรับมือกับการเพิ่มขึ้นของจำนวนผู้สูงอายุในประเทศ นอกจากด้านสุขภาพ ด้านเศรษฐกิจเป็นอีกมิติ ที่ผู้สูงวัย รวมถึงผู้พิการต้องการการดูแลอย่างจริงจัง ทางเทศบาลตำบลหาดเล็กจึงได้เล็งเห็นบุคคลกลุ่มนี้ว่า**

ต้องมีรายได้อย่างน้อยเพียงพอ สำหรับการมีคุณภาพชีวิตที่ดีขั้นพื้นฐานปัจจุบันผู้สูงอายุผู้พิการประเทศไทยจำนวนมากยังครองชีพอยู่ด้วยการรับเบี้ยยังชีพรายเดือน จากรัฐบาลและมีรายได้เสริมอีกส่วนจากลูกหลานซึ่งยังไม่เพียงพอทำให้ผู้พิการจะต้องพึ่งพา ตัวเองมากขึ้น **ด้วยการฝึกอาชีพให้สามารถสร้างรายได้เสริมเพิ่มขึ้น โดยการเพาะเห็ดฟางด้วยวิธีนี้จะสร้างรายได้เพิ่มขึ้น และเหมาะกับผู้พิการรวมถึงผู้สูงอายุ** อีกทั้งยังสามารถนำมาบริโภคในครัวเรือนได้อีกด้วย นางจินตนา ระบุว่า การเพาะเห็ดด้วยวิธีนี้ เป็นวิธีที่ง่าย นอกจากนี้เห็ดฟางยังเป็นที่ต้องการของตลาด อีกทั้ง สามารถนำมาบริโภคในครัวเรือนได้ ทำประมาณหนึ่งสัปดาห์ก็เก็บผลผลิตได้แล้ว ซึ่งจะนำไปขายได้ในราคากิโลกรัมละ ๑๐๐ บาท ดอกเห็ดอย่างเล็กกิโลกรัมละ ๕๐ บาท ตามราคาตามท้องตลาดทั่วไป  (innnews.co.thออนไลน์/มูลนิธิพัฒนาคนพิการไทย ๒๓ ส.ค.๕๙)

**จี้แก้กรมธรรม์คนพิการ ลดปัญหา ‘เหลื่อมล้ำ’**

**การแก้ปัญหา" ความเหลื่อมล้ำ” ในสังคมไทย**ถือเป็นโจทย์สำคัญการขับเคลื่อนประเทศและต้องยอมรับว่า“การเข้าถึงระบบประกันภัย”ยังมีความเหลื่อมล้ำเช่นกัน **โดยเฉพาะใน “กลุ่มผู้พิการ” ที่ยังถูกเลือกปฏิบัติ ไม่ได้รับสิทธิขั้นพื้นฐานของตนเอง**

ทั้งนี้ **สำนักงานคณะกรรมการกำกับและส่งเสริมธุรกิจประกันภัย (คปภ.) รวมถึงภาคธุรกิจประกันภัย ได้เล็งเห็นถึงความสำคัญของผู้พิการ**  เหล่านี้เป็นกลุ่มที่สามารถพัฒนาทักษะการดำรงชีวิตประจำวันให้อยู่ในครอบครัวและสังคมได้อย่างปกติ **จึงได้จัดการเสวนารับฟังความคิดเห็นการจัดทำกรมธรรม์ประกันภัยเพื่อคนพิการ ตามโครงการส่งเสริมคุณภาพชีวิตเพื่อผู้พิการด้วยการประกันภัย**  เพื่อเฉลิมพระเกียรติสมเด็จพระนางเจ้าฯ พระบรมราชินีนาถ

สำหรับ**การขายประกันภัยคนพิการ เฟสแรก เป็นประกันอุบัติเหตุเบี้ย ๓๐๐ บาท** โดยเสนอขายเมื่อสัปดาห์ก่อนเป็นของขวัญวันแม่ ถือเป็นครั้งแรกในประวัติศาสตร์ **และนำข้อเสนอจากเวทีเสวนามาปรับปรุงประกันคนพิการ** เพื่อต่อยอดการขายในเฟส ๒ ทันในงานสัปดาห์ประกันภัยเดือนก.ย.นี้  
 **“สุภรธรรม มงคลสวัสดิ์” เลขาธิการมูลนิธิพระมหาไถ่เพื่อการพัฒนาคนพิการ เสนอแนวทางขับเคลื่อนกรมธรรม์ประกันเพื่อคนพิการระยะถัดไปใน "๔ ประเด็น"** ๑. ควรแก้เงื่อนไขให้เกิดความเป็นธรรม โดยไม่ระบุความเป็นผู้พิการ ๒. ผลิตภัณฑ์ที่ออกแล้วควรทยอยแก้ไขเพื่อให้เป็นธรรมเช่นกัน ๓. การออกผลิตภัณฑ์ใหม่ต้องทำเฉพาะกลุ่มสำหรับคนพิการ ๔. ควรสร้างการรับข้อมูลข่าวสาร ทั้งคนพิการและภาพรวมของสังคม ช่วยยกระดับความคิดของคนในสังคมที่มีต่อคนพิการ

**เนื่องจากปัจจุบันกรมธรรม์ประกันภัยเพื่อคนพิการนั้นยังพบว่า มีข้อจำกัดเต็มๆ คำว่า “คนพิการ” มีข้อเสนอให้ปรับแก้ไขกรมธรรม์ดังกล่าว เห็นว่า ไม่ควรจะระบุถึง “ความพิการ” โดยกว้าง ขอให้ลบคำว่า “คนพิการในกรมธรรม์”**  และมองความคนพิการมีความเสี่ยงในความไม่สมบูรณ์แข็งแรงของสุขภาพและร่างกาย ตามเงื่อนไขประกันชีวิตและประกันวินาศภัยนั้น จึงไม่รับประกัน ดังนั้นขอให้ไปโฟกัสที่ “ตรวจสุขภาพ” อย่างเป็นธรรม เช่นเดียวกับคนปกติทั่วไป

สำหรับ**กรมธรรม์นี้ในเฟสแรก นับว่าเป็นจุดเริ่มต้นที่ดีเชิงจิตวิทยาในการส่งสัญญาณไม่แบ่งแยกคนพิการกับคนปกติ ทุกคนเท่าเทียมเข้าถึงสิทธิการประกันได้**และด้วยเบี้ย ๓๐๐ บาทต่อปีจะทำให้คนพิการในชนบทเข้าถึงได้ เจียดเงินเดือนละไม่ถึง ๓๐ บาท จากรับเบี้ยคนพิการเดือนละ ๘๐๐ บาท มาจ่ายความคุ้มครองได้

**“พีรพงศ์ จารุสาร” เลขานุการสมาคมคนตาบอดแห่งประเทศไทย บอกว่า** กรมธรรม์ประกันภัยเพื่อคนพิการในเฟสแรกต้องบอกว่าไม่ได้ให้ประโยชน์อะไรเลยกับ “คนพิการ” เสียชีวิตจ่าย ๑๐๐,๐๐๐ บาท ถามว่าใครได้และที่สำคัญการจะมอบกรมธรรม์ในระยะเร่งด่วนแบบนี้ผู้รับ “ยังไม่ได้อ่านสัญญา” แม้จะเป็นกรมธรรม์ที่ผู้พิการเข้าถึงได้ง่ายและจ่ายเบี้ยถูก แต่มองได้ว่า “คนให้มีเจตนารมณ์ดีแต่คนรับมีความระแวง” ไม่น้อย

ดังนั้น ขอเสนอว่า ควรบอกเงื่อนไขสัญญาชี้แจงให้ชัดก่อนเพื่อทำให้ผู้พิการเกิดความสบายใจ ยอมรับในสัญญาว่าจะไม่มีเงื่อนไขและข้อบิดพลิ้วในภายหลังมาอ้างความพิการมาทำผิดสัญญาไม่ได้  **“วิทยุต บุนนาค” นายกสมาคมคนหูหนวกแห่งกรุงเทพมหานคร กล่าวว่า** คอนเซปต์ของคำว่าสิทธิตามรัฐธรรมนูญปี ๒๕๕๙ ที่พึ่งผ่านร่างประชามติ ห้ามมีการเหลื่อมล้ำ ทุกคนมีสิทธิเสมอภาค ไม่จำกัดคนพิการ **ฉะนั้น บริษัทประกันควรสร้างความเท่าเทียมกับคนพิการ มีความคุ้มครองหลากหลายให้กับคนพิการ เพราะคนพิการมีความเสี่ยงเท่ากับคนปกติ คนหูหนวก ไม่ได้แตกต่างเช่นกัน** ตอนนี้คนเล่นเกมโปเกม่อนอาจจะยังมีความเสี่ยงกว่าคนพิการ ดังนั้นระยะถัดไป นอกจากความคุ้มครองเสียชีวิตแล้ว ขอให้มีความคุ้มครองค่ารักษาพยาบาล สามารถไปรักษาโรงพยาบาลเอกชน จ่ายเบี้ยเท่าไหร่ก็ได้รับความคุ้มครองเท่านั้น

อย่างไรก็ดีท้ายสุด **“คนึงนิจ สุจิตจร” ผู้ช่วยเลขาธิการสายกำกับผลิตภัณฑ์ประกันภัย คปภ. ยอมรับว่า** กรมธรรม์ประกันภัยเพื่อคนพิการไม่เคยมีมาก่อน เป็นเฉพาะกลุ่มมาก สำเร็จไม่ได้ถ้าไม่ได้ความร่วมมือจากสมาคมฯ และผู้ประกอบการ ทำเร่งด่วนเพียงไม่ถึง ๑ เดือน ในการนำร่องจึงหยิบเอาแบบกรมธรรม์ประกันอุบัติเหตุไมโครอินชัวรันส์ เบี้ยประกันราคาถูก ความคุ้มครองอย่างง่าย เป็นหลักประกันการดำรงชีวิตและทรัพย์สิน รวมถึงดูแลครอบครัว

**“ขณะนี้ อยู่ระหว่างพิจารณากลุ่มผู้พิการเพิ่มเติมให้ความคุ้มครองหลากหลายและต้องสื่อสารทำความเข้าใจกับผู้พิการให้ชัดเจนในเงื่อนไขและสัญญา** อาจจะยังเข้าใจไม่ครบถ้วน อย่างกรมธรรม์ในเฟสแรกก็พยายามเพิ่มความคุ้มครองนอกเหนือกรณีเสียชีวิต โดยมีความคุ้มครองรักษาในโรงพยาบาล กรณีผู้ป่วยในและชดเชยรายได้รายวันเป็นต้น”

**ปัจจุบันสถานการณ์คนพิการในประเทศไทย มีจำนวนถึง ๑.๕๙** ล้านคนเป็นผู้ชาย ๘๕๓,๗๗๙ คน ผู้หญิง ๗๔๓,๙๙๖ คน มีสาเหตุความพิการ ไม่ทราบสาเหตุสัดส่วน ๓๒.๙๒% เจ็บป่วย ๓๐.๐๗% พิการแต่กำเนิด ๑๙.๕๑% เกิดอุบัติเหตุ ๑๔.๒๐% มากกว่า ๑ สาเหตุ ๒.๘๑% และพันธุกรรม ๐.๔๘%

สำหรับประเภทความพิการทาง การเคลื่อนไหวหรือทางร่างกายถึง ๗๖๕,๕๖๑ คนหรือมีสัดส่วนถึง ๘๐% ของผู้พิการทั้งหมด ที่เหลือเป็นความพิการทางการมองเห็นและการได้ยินรวมถึงสื่อความหมาย อย่างไรก็ตาม**คนพิการประกอบอาชีพรับจ้างทั่วไป ๓๗.๖๗% เกษตรกรรม ๓๖.๒๓% กิจการส่วนตัวและอาชีพอิสระ ๑๑.๔๗% ลูกจ้างเอกชน ๖.๖๖% อาชีพอื่นๆ ๖.๕๓% และรับราชการและรัฐวิสาหกิจ ๑.๔๔%** (bangkokbiznews.comออนไลน์/มูลนิธิพัฒนาคนพิการไทย ๒๔ ส.ค.๕๙)

**ชาวบ้านด่ายับ! ตร.สหรัฐฯ ยิง “ชายหูหนวก” ดับ เหตุไม่เข้าใจ “ภาษามือ”**

 **ทางการมลรัฐนอร์ทแคโรไลนาอยู่ระหว่างตรวจสอบการเสียชีวิตของ “ชายหูหนวก” คนหนึ่งซึ่งขับรถเร็วเกินกำหนดจนถูกตำรวจทางหลวงไล่กวดและยิงเสียชีวิตที่หน้าบ้าน** สถานีโทรทัศน์ท้องถิ่น WSOC รายงานว่า เมื่อวันพฤหัสบดีที่แล้ว (๑๘ ส.ค.) **แดเนียล แฮร์ริส วัย ๒๙ ปี ซึ่งมีความบกพร่องทางการได้ยินและต้องสื่อสารด้วยภาษามือ** ถูกตำรวจทางหลวง เจอร์เมน ซอนเดอร์ส ขับรถไล่กวดเป็นระยะทางราว ๑๓ กิโลเมตรบนถนนที่เชื่อมระหว่างรัฐ จนกระทั่งไปหยุดที่หน้าบ้านของเขาในเมืองชาร์ล็อตต์  หนุ่มคนขับ ได้ลงจากรถ  **“จากนั้นก็เกิดการเผชิญหน้ากัน” ซึ่งทำให้ตำรวจลั่นกระสุนออกไป ๑ นัด**จ่าสิบเอกไมเคิลเบเกอร์โฆษกสายตรวจทางหลวงมลรัฐนอร์ทแคโรไลนาระบุ  
 สำนักงานสอบสวนประจำรัฐแถลงว่า **แฮร์ริสเสียชีวิตในที่เกิดเหตุโดยไม่มีอาวุธติดตัว ขณะที่พนักงานสืบสวนชี้ว่าผู้ตายพยายามใช้ภาษามือสื่อสารกับตำรวจทางหลวงก่อนจะถูกยิง** ซอนเดอร์สถูกสั่งพักงานระหว่างที่พนักงานสอบสวนกำลังตรวจสอบหลักฐานต่างๆรวมถึงข้อมูลจากแผงหน้าปัดรถยนต์และกล้องวิดีโอซึ่งติดตัวตำรวจ  
 เพื่อนบ้านคนหนึ่งของแฮร์ริสประณามการกระทำของตำรวจนายนี้ว่า “รับไม่ได้อย่างสิ้นเชิง”   
 **“เขาไม่ได้ยินเสียงไซเรนด้วยซ้ำ เขาไม่ได้ยินอะไรเลย... คนที่คุณพยายามเรียกให้จอดข้างทางเป็นคนหูหนวก เป็นคนพิการ”**  มาร์ก บาร์ริงเกอร์ เพื่อนบ้านของผู้ตาย ให้สัมภาษณ์กับ WSOC ครอบครัวแฮร์ริสได้เปิดเพจระดมเงินบริจาคทางเว็บไซต์ YouCaring.com เพื่อเป็นค่าทำศพ ส่วนวงเงินที่เหลือ  **“จะนำไปก่อตั้งมูลนิธิในนามของเขาเพื่อให้ความรู้แก่ตำรวจเกี่ยวกับวิธีปฏิบัติต่อคนหูหนวก”** พวกเขาหวังว่าการตายของแฮร์ริสจะกระตุ้นให้ทางการปรับปรุงระบบฐานข้อมูลผู้ใช้รถ **โดยหากผู้ขับขี่เป็นคนหูหนวกก็ให้มีข้อความแจ้งเตือนขึ้นทันทีเมื่อตำรวจสืบค้นเลขทะเบียนรถ** “ถ้ามีการเปลี่ยนแปลงเช่นนี้ได้ แดเนียลจะได้กลายเป็นวีรบุรุษของชุมชนคนหูหนวก”ครอบครัวของเขากล่าว เมื่อช่วงค่ำวันจันทร์ (๒๒) มีผู้เข้าไปบริจาคเงินช่วยเหลือครอบครัวของแฮร์ริสแล้วมากกว่า ๑๐,๐๐๐ ดอลลาร์สหรัฐ (manager.co.thออนไลน์/มูลนิธิพัฒนาคนพิการไทย ๒๓ ส.ค.๕๙)

**ร่วมส่งต่อความห่วงใยสู่ผู้พิการ กับ ยูเมะพลัส “ส่งต่อ…ความห่วงใย” ปี ๔**



**บมจ.อีซี่บาย ได้เดินหน้าจัดกิจกรรม ยูเมะพลัส "ส่งต่อ...ความห่วงใย" หรือ Umay+ "PAY IT…FORWARD" ต่อเนื่องเป็นปีที่ ๔ เพื่อร่วมรณรงค์ส่งเสริมและกระตุ้นให้คนในสังคมรู้จักการแบ่งปันและให้โอกาสแก่ผู้พิการ บาดเจ็บ ทุพพลภาพ ผ่านการบริจาคเพื่อสมทบทุนช่วยเหลือผ่านทางโครงการต่างๆ ของสภากาชาดไทย** พร้อมเดินหน้าชวนคนไทยทั่วประเทศร่วมส่งความสุขและความห่วงใยสู่ผู้พิการ **ภายใต้แนวคิด "Happy Plus by Umay+"** ส่งมอบความสุขให้เพิ่มมากขึ้น เพื่อคุณภาพชีวิตที่ดีขึ้นของผู้พิการและทุพพลภาพ **ด้วยการเชิญร่วมบริจาคเงินผ่านการซื้อ PAY IT…FORWARD Bag เพื่อสมทบทุนช่วยเหลือผ่านโครงการต่าง ๆ ของสภากาชาดไทย** พร้อมด้วยกิจกรรมต่างๆ ที่ อีซี่บายและยูเมะพลัส ชวนคนไทยมาร่วมส่งต่อความห่วงใยไปด้วยกัน โดยเริ่มต้นที่ อ.หาดใหญ่ จ.สงขลา เป็นแห่งแรก และล่าสุดกับ จ.นครราชสีมา ที่รับกับช่วงวันแม่ ซึ่งงานนี้เป็นที่น่ายินดีที่มีคุณแม่และคุณลูกมาร่วมกิจกรรมส่งต่อความห่วงใยกันเป็นจำนวนมาก  
**ภายในงานประกอบด้วยกิจกรรมย่อยไม่ว่าจะเป็น** The Power in your Hand การเย็บตุ๊กตาเพื่อผู้ป่วยกล้ามเนื้ออ่อนแรง The Power of Smile การส่งต่อรอยยิ้มเพื่อเป็นกำลังใจแก่คนพิการผ่านสื่อสังคมออนไลน์ รวมถึงการเป็นเจ้าของ "PAY IT…FORWARD" Bag ในราคาเพียง ๕๐ บาท **โดยรายได้ทั้งหมดจะถูกนำไปสมทบทุนบริจาคผ่านทางสภากาชาดไทยเพื่อช่วยเหลือผู้พิการและทุพพลภาพที่ขาดโอกาสต่อไป** โดยผู้สนใจ สามารถเป็นเจ้าของ PAY IT…FORWARD Bag ได้ที่ ยูเมะพลัส ทุกสาขา หรือผ่านทาง บัตรกดเงินสดยูเมะพลัส PAY IT FORWARD **สอบถามรายละเอียดเพิ่มเติมที่ ๐-๒๖๙๕-๐๐๐๐ หรือทางแฟนเพจ I Love EASY BUY** (thaipr.netออนไลน์/มูลนิธิพัฒนาคนพิการไทย ๒๔ ส.ค.๕๙)

**คุณยายใจบุญ ! ขายข้าวทุกอย่าง ๒๐ บาท คนพิการทานฟรี สวนกระแสยุคข้าวยากหมากแพง**

 **ยายใจบุญ จ.สุรินทร์ เปิดร้านอาหารตามสั่ง สวนกระแสยุคข้าวยากหมากแพง ทุกเมนูเพียง ๒๐ บาท คนพิการรับประทานฟรี ไม่มีอั้น** ชาวบ้านในพื้นที่อำเภอศีขรภูมิ จังหวัดสุรินทร์ ต่างพากันชื่นชม คุณยายหมวย หรือ **นางดวงจิต แซ่จึง อายุ ๖๖ ปี เจ้าของร้านอาหารตามสั่งข้างที่ว่าการอำเภอศีขรภูมิ ที่ขายอาหารแสนถูก แถมใจบุญ เปิดให้คนพิการทานฟรีไม่มีอั้น** จึงได้พบกับ ยายหมวย หรือ นางดวงจิต แซ่จึง อายุ ๖๖ ปี บ้านเดิมเป็นคนศรีสะเกษ แต่มาอยู่ อำเภอศีขรภูมิ จ.สุรินทร์ ได้กว่า ๓๐ ปีแล้ว

**ยายหมวย ได้เปิดร้านอาหารตามสั่งทุก ๆ เมนูราคาแสนถูก เพียงจานละ ๒๐ บาทเท่านั้น มาเกือบ ๓ ปีแล้วให้แก่เด็กและคนชรา ส่วนคนพิการก็บริการเสมือนลูกค้าทั่วไป แต่กลับให้ทานฟรีโดยไม่คิดใช้จ่ายใด ๆ ทั้งสิ้น** เวลาที่มีการจัดโรงทานที่ไหน ถ้า คุณยายหมวย ทราบข่าว ก็จะปิดร้านแล้วเดินทางไปช่วยตลอด หรือถ้าวันไหนร่างกายไม่ไหวก็จะช่วยน้ำดื่มให้ทุกครั้งไม่เคยขาด

**คุณยายหมวย กล่าวว่า** ตนชอบทำบุญศุลทานอยู่เสมอ เพราะทำแล้วสบายใจ ซึ่งตัวเองก็ไม่ได้มั่งมีอะไรมากมาย แต่มีใจอยากจะช่วยเหลือแบ่งเบาภาระค่าใช้จ่ายของผู้สูงอายุและเด็ก ๆ และสงสารคนพิการที่ยากจน ไม่สามารถทำมาหากินเลี้ยงชีพตนเองได้เหมือนคนปกติทั่วไปจึงอยากช่วยเหลือคนเหล่านี้ไม่ได้มากก็น้อย ตามแนวคิดของพ่อหลวงอยู่อย่างพอเพียง (news.mthai.comออนไลน์/มูลนิธิพัฒนาคนพิการไทย ๑๗ ส.ค.๕๙)

**สาวพิการป่วยมะเร็ง ฮึดสู้จนกลายเป็นแฟชั่นบล็อกเกอร์สุดฮอต !**



**สาวพิการป่วยมะเร็ง ฮึดสู้จนกลายเป็นแฟชั่นบล็อกเกอร์สุดฮอต บอกเลยใครที่กำลังท้อกับชีวิตอยู่ มาติดตามเรื่องราวของเธอคนนี้เพื่อเป็นแรงบันดาลใจกันดีกว่า** ไม่มีใครในโลกนี้หรอกค่ะที่อยากเจ็บป่วยเป็นโรคร้าย หรือต้องมาพิการเสียอวัยวะที่เคยมีไป แต่ถ้าวันหนึ่งมันเกิดขึ้น เคยคิดกันเล่น ๆ ไหมคะว่าคุณเองจะรับมือกับมันไหวหรือไม่ ? แน่นอนว่าหลายคนก็คงคิดว่าตัวเองรับไม่ได้ และคงไม่อยากมีชีวิตอยู่ต่อไปอีกแล้วใช่ไหมล่ะ **แต่ ... หากคุณได้รู้เรื่องราวของผู้หญิงที่มีนามว่า มามา แคกซ์ (Mama Cax) สาวพิการคนนี้แล้วละก็ คุณจะมีกำลังใจและแรงฮึดสู้ชีวิตต่อไปแน่นอน**

 ย้อนกลับไปเมื่อตอน**เธออายุ ๑๔ เธอถูกวินิจฉัยว่าป่วยเป็นมะเร็งกระดูกและปอด และหมอก็บอกเธอว่า เธอจะมีชีวิตอยู่ได้อีกราว ๆ ๓ สัปดาห์เท่านั้น แถมโรคร้ายนี้ยังทำให้เธอต้องตัดขาขวาทิ้งไป** ปัจจุบันเธอใช้ขาเทียมและไม้ช่วยพยุงเวลาจะเดินไปไหนมาไหน **แต่ปัญหาชีวิตที่ถาโถมเข้ามาก็ไม่ได้ทำให้เธออ่อนแอเลย** เธอยังคงฮึดสู้กับโรคร้ายจนผ่านมาได้ และยังทำตามความฝันที่วางไว้สำเร็จแล้วด้วย

**ปัจจุบันเธอกลายเป็นบล็อกเกอร์ชื่อดังที่ประสบความสำเร็จอย่างมาก โดยในบล็อกของเธอจะเขียนเรื่องราวเกี่ยวกับ แฟชั่น อาหาร และการท่องเที่ยว** เหตุผลที่ทำก็เพราะเธอต้องการที่จะแชร์เรื่องราวประสบการณ์ต่าง ๆ เพื่อเป็นแรงบันดาลใจให้กับคนอื่น เพราะถึงแม้ร่างกายของเธอจะไม่สมบูรณ์ เธอก็ยังใช้ชีวิตอย่างแฮปปี้ได้ และไม่ยอมแพ้แม้เจออุปสรรคเข้ามาในชีวิต  (women.kapook.comออนไลน์/มูลนิธิพัฒนาคนพิการไทย ๒๔ ส.ค.๕๙)

**ทีมชนะเลิศ “การประกวดนวัตกรรมเทคโนโลยีสิ่งอำนวยความสะดวกสำหรับคนพิการ ครั้งที่ ๒”**

 บริษัท ซีเกท เทคโนโลยี (ประเทศไทย) จำกัด ร่วมกับสมาคมวิชาการหุ่นยนต์แห่งประเทศไทย มหาวิทยาลัยเทคโนโลยีพระจอมเกล้าพระนครเหนือและมูลนิธิช่วยคนตาบอดแห่งประเทศไทย ในพระบรมราชินูปถัมภ์ **นำโดย รศ.ดร. ภูดิส ลักษณะเจริญ ประธานคณะกรรมการจัดการประกวดนวัตกรรมเทคโนโลยีสิ่งอำนวยความสะดวกสำหรับ คนพิการ ครั้งที่ ๒ (ที่ ๒ จากซ้าย) นำสมาชิกของทีมเม็คคาเอ็มเอสยู (MechaMSU) จากมหาวิทยาลัยมหาสารคาม ซึ่งชนะเลิศการแข่งขันในปีนี้รวมทั้งสื่อมวลชนศึกษาดูงาน ณ สถาบันวิทยาศาสตร์และเทคโนโลยีชั้นสูง เกาหลีใต้** เพื่อเพิ่มพูนความรู้ด้านวิทยาศาสตร์และเทคโนโลยีและต่อยอดศักยภาพในการพัฒนานวัตกรรมเทคโนโลยีสิ่งอำนวยความสะดวกสำหรับคนพิการ(ryt๙.comออนไลน์/มูลนิธิพัฒนาคนพิการไทย ๑๒ ก.ค.๕๙)

**เชิญคนพิการสมัครงาน**

**บริษัท บัฟ (ประเทศไทย) จำกัด** ที่อยู่ ๑๗๓/๘-๙ อาคารเอเซีย เซ็นเตอร์ ชั้น ๑๔ ถนนสาทรใต้ แขวงทุ่งมหาเมฆ เขตสาทร กรุงเทพฯ **รับเจ้าหน้าที่ธุรการ ๕ อัตรา** รายละเอียดงาน รับสายจากลูกค้าที่มาติดต่อประสานงานกับบริษัทฯ ให้คำแนะนำสำหรับค่างวด ค่าโอน หรือทำธุรกรรมด้านสินเชื่อ ประสานงานภายในองค์กร งานตามที่ได้รับมอบหมาย คุณสมบัติ พิการร่างกาย-เดินได้ เพศชาย/หญิง อายุ ๒๐ ปีขึ้นไป สามารถใช้คอมพิวเตอร์ได้ สวัสดิการ โบนัส ปรับเงินเดือนประจำปี ประกันสังคม ประกันอุบัติเหตุ เงินกำนัล ค่าล่วงเวลา ค่าอาหาร ค่าทันตกรรม ตรวจสุขภาพประจำปี สิ่งอำนวยความสะดวก ลิฟท์ ห้องน้ำผู้พิการ ห้องรับประทานอาหาร **ติดต่อ…**คุณทัดธยา ธาระฤกษ์ โทรศัพท์ ๐๒-๖๑๐๔๕๕๕ อีเมล์ [Thataya.T@baf.co.th](mailto:Thataya.T@baf.co.th)

**บริษัท อาซีฟา จำกัด (มหาชน)** ที่อยู่ ๕ หมู่ ๑ ถนน พระราม ๒ ต.คอกกระบือ อ.เมืองสมุทรสาคร จ.สมุทรสาคร ๗๔๐๐๐ **รับพนักงานธุรการ/ช่างไฟฟ้า ๑๐ อัตรา** รายละเอียดงาน พนักงานธุรการ งานเอกสารและอื่นๆ ที่ได้รับมอบหมาย ช่างไฟฟ้า ช่างระบบไฟ ฯลฯ คุณสมบัติ พิการร่างกาย-เดินได้ สามารถช่วยเหลือตนเองได้ เพศชาย/หญิง อายุระหว่าง ๑๘-๓๕ ปี หากใช้คอมพิวเตอร์ได้จะพิจารณาเป็นพิเศษ (สำหรับพนักงานธุรการ) วุฒิการศึกษาระดับ ปวช. (สาขาไฟฟ้ากำลัง) สวัสดิการ กองทุนสำรองเลี้ยงชีพ โบนัสประจำปี ค่าตำแหน่ง เงินพิเศษรายไตรมาส ค่าวิชาชีพ เบี้ยเลี้ยง เบี้ยขยัน ประกันอุบัติเหตุ รถรับส่งพนักงาน กองทุนเงินทดแทน ฯลฯ **ติดต่อ...**คุณดาราวรรณ มีบริบูรณ์ โทรศัพท์ ๐๒-๖๘๖๗๗๗๗ อีเมล์ [darawan@asefa.co.th](mailto:darawan@asefa.co.th)

**บริษัท ปทุมธานีคอนกรีต จำกัด** ที่อยู่ ๑๓๓๙ อาคารอาวรรณ ถนนประชาราษฎร์ สาย ๑ แขวงววงศ์สว่าง เขตบางซื่อ กรุงเทพฯ ๑๐๘๐๐ **รับเจ้าหน้าที่ธุรการ ๓ อัตรา** รายละเอียดงาน งานเอกสาร ธุรการทั่วไป ประจำ Office คุณสมบัติ พิการร่างกายหรือการเคลื่อนไหว เพศชาย/หญิง อายุ ๒๐-๔๐ ปี วัน-เวลาทำงาน วันจันทร์-วันเสาร์ เวลา ๐๘.๐๐-๑๗.๐๐ น. สวัสดิการ ประกันสังคม คอมมิชชั่น เบี้ยขยัน โบนัสประจำปี ชุดฟอร์ม งานเลี้ยงประจำปี กองทุนสำรองเลี้ยงชีพ สหกรณ์ออมทรัพย์ **ติดต่อ...**คุณอภินันท์ คุณจิรัชญา โทรศัพท์ ๐๒-๕๘๗๐๑๙๘-๒๐๐ ต่อ ๒๑๓ อีเมล์ AN@paco-group.com

**โรงแรมเมโทรโพลิแทน** ที่อยู่ ๒๗ ถนนสาทรใต้ แขวงทุ่งมหาเมฆ เขตสาทร กรุงเทพฯ ๑๐๑๒๐ **รับพนักงานรับจองห้องพัก ๑ อัตรา** รายละเอียดงาน ให้บริการสำรองห้องพัก ทั้งทางโทรศัพท์ และทางอีเมล์ เป็นผู้มีทักษะการสื่อสารภาษาอังกฤษดีทั้งพูดและเขียน สามารถทำงานภายใต้ความกดดัน ชอบงานเอกสารที่ต้องการความละเอียดรอบคอบ คุณสมบัติ คนพิการทางด้านร่างกายใช้รถเข็นนั่ง เพศชาย/หญิง อายุ ๒๐ ปีขึ้นไป สามารถใช้คอมพิวเตอร์ สื่อสารภาษาอังกฤษได้ดี มีความละเอียดรอบคอบ ทำงานใต้ความกดดันได้ สวัสดิการ ประกันสังคม ประกันกลุ่มชีวิตและสุขภาพ ชุดยูนิฟอร์ม อาหาร วันหยุดพักร้อนประจำปี เงินค่าบริการ service charge โบนัส ห้องน้ำสำหรับผู้พิการ ลิฟต์ **ติดต่อ...**คุณอรยา เต็มกษาปน์ โทรศัพท์ ๐๒-๖๒๕๓๓๓๓ อีเมล์ [oraya.temkasarp@comohotels.com](mailto:oraya.temkasarp@comohotels.com)

**บริษัท เอ็นวาย.แอลเอ กรุ๊ป จำกัด** ที่อยู่ ๑๓/๑๖ ซอยวิภาวดีรังสิต ๒๕ แยก ๒-๑-๒-๑ แขวงทุ่งสองห้อง เขตหลักสี่ กทม. **รับพนักงานคลังสินค้า ๑ อัตรา** รายละเอียดงาน แพ็คสินค้า, ตรวจนับสินค้า, ตรวจสอบความเรียบร้อยของสินค้า, งานอื่นๆตามที่ได้รับมอบหมาย คุณสมบัติ พิการทางการได้ยิน เพศชาย/หญิง อายุ ๑๘-๓๕ ปี วุฒิ ม.๓ ขึ้นไป มีความขยัน อดทน และชอบงานบริการ มีสุขภาพแข็งแรง สวัสดิการ ประกันสังคม เงินช่วยเหลือพนักงาน เบี้ยขยัน ส่วนลดพิเศษในการซื้อของบริษัท งานเลี้ยงสังสรรค์ต่างๆ **ติดต่อ...**วราวุฒิ เมตตาสิทธิกร โทรศัพท์ ๐๒-๙๕๔๖๔๐๐ อีเมล์ [warawut.met@nylagroup.co.th](mailto:warawut.met@nylagroup.co.th)

**บริษัท เมโทรเอชแอนด์เรส จำกัด** ที่อยู่ ๓๕/๓๙ ซอยลาดพร้าว๑๘ จอมพล จตุจักร กรุงเทพ **รับเจ้าหน้าที่ธุรการ ๑ อัตรา** รายละเอียดงาน รับโทรศัพท์ พิมพ์รายงาน จัดเก็บเอกสาร คัดแยกจดหมาย ประสานงานแผนกต่างๆ คุณสมบัติพิการทางด้านร่างกาย-เดินได้ เพศชาย/หญิง อายุ ๑๘ ปีขึ้นไป สวัสดิการ ประกันสังคม เบี้ยขยัน กองทุนสำรองเลี้ยงชีพ ฯลฯ **ติดต่อ...**คุณธมนต์รัตน์ โทรศัพท์ ๐๒-๕๑๑๕๔๖๐

**บริษัท ทอสเท็มไทย จำกัด** ที่อยู่ ๖๐/๒ นิคมอุตสาหกรรมนวนคร ซอย ๑๑ โครงการ ๒ ถนนพหลโยธิน ตำบลคลอง๑ อำเภอคลองหลวง จังหวัดปทุมธานี **รับพนักงานฝ่ายผลิต / เขียนแบบ / Office จำนวนหลายอัตรา**  คุณสมบัติ พิการร่างกาย สามารถช่วยเหลือตนเองได้ เพศชาย/หญิง อายุ ๑๘-๓๕ ปี วุฒิ ม.๓ ขึ้นไป สามารถเดินทางการทำงาน และช่วยเหลือตนเองได้ **ติดต่อ...**คุณอรทัย/คุณภันตรี โทรศัพท์ ๐๒-๕๒๙๐๔๑๔-๕ ต่อ ๑๑๑๐ อีเมล์ orathai.makkasan@lixil.com

**บริษัท คัฟเวอร์แนนท์ จำกัด สาขา อ.สามพราน จ.นครปฐม** ที่อยู่ ๔๕/๑๓๒ หมู่ ๕ ถ.เพชรเกษม ต.ท่าข้าม อ.สามพราน จ.นครปฐม ๗๓๑๑๐ **รับพนักงานฝ่ายผลิต ๒ อัตรา** รายละเอียดงาน บรรจุ/แพ็ค สินค้า เสื้อผ้า ตัดเส้นด้าย เลาะปกเสื้อ อื่นๆ ตามความเหมาะสมกับสภาพร่างกาย คุณสมบัติ พิการทางการได้ยินหรือร่างกาย เพศชาย/หญิง อายุ ๒๐-๔๐ ปี สามารถอ่านออก-เขียนได้ มีประสบการณ์การทำงาน สวัสดิการ ประกันสังคม ค่าอาหาร กองทุนเงินทดแทน ประกันชีวิต โบนัสประจำปี ชุดยูนิฟอร์ม ค่าเดินทาง เบี้ยเลี้ยงออกต่างจังหวัด รถรับส่งประจำทาง เบี้ยขยัน ฯลฯ **ติดต่อ...**โทรศัพท์ ๐๒๘๑๒๗๘๘๑ โทรสาร ๐๒๘๑๒๗๘๘๓ อีเมล์ [hrd@th.covenant.co.th](mailto:hrd@th.covenant.co.th)

**บริษัท คูเปอร์อินเตอร์เนชั่นแนลเอ็นจิเนียริ่งแอนด์เซอร์วิส จำกัด สาขาระยอง** ที่อยู่ เลขที่ ๖๓/๖ หมู่ ๓ ต.นิคมพัฒนา อ.นิคมพัฒนา จ.ระยอง ๒๑๑๘๐ **รับคนพิการตามความสามารถของคนพิการ ๑ อัตรา** คุณสมบัติ พิการร่างกายหรือการเคลื่อนไหว เพศชาย/หญิง อ่านออก-เขียนได้ สวัสดิการ ประกันสังคม งานกีฬาสี งานเลี้ยงครบรอบปีบริษัท การฝึกอบรมในบริษัท วันหยุดพักผ่อน โบนัสประจำปี และ ชุดยูนิฟอร์ม **ติดต่อ...**โทรศัพท์ ๐๓๘-๖๓๖๕๔๗-๘ อีเมล์ [niramol.kh@cies-group.com](mailto:niramol.kh@cies-group.com)

**บริษัท วี.สถาปัตย์ จำกัด** ที่อยู่ เลขที่ ๑๑๗ ถ.พระพุทธบาท ต.ในเมือง อ.เมืองเพชรบูรณ์ จ.เพชรบูรณ์ ๖๗๐๐๐ **รับพนักงานทั่วไป ๒๐ อัตรา** รายละเอียดงาน ตามหน้าที่ที่ได้รับมอบหมาย คุณสมบัติ พิการที่สามารถช่วยเหลือตนเองได้ เพศชาย/หญิง อายุ ๒๐-๕๐ ปี สามารถอ่านออก-เขียนได้ สวัสดิการ ประกันสังคม การฝึกอบรมในบริษัท วันหยุดพักผ่อน เงินช่วยเหลือการเสียชีวิต ชุดยูนิฟอร์ม และ เบี้ยเลี้ยงออกต่างจังหวัด **ติดต่อ...**คุณปาริชาติ วงศ์เขียวแดง โทรศัพท์ ๐๕๖-๗๑๒๒๔๔ โทรสาร ๐๕๖-๗๔๘๖๘๒ อีเมล์ [parichard.1983@gmail.com](mailto:parichard.1983@gmail.com)

**บริษัท มายกี้ จำกัด** ที่อยู่ ๕๔-๕๔/๑ ซ.วชิรธรรมสาธิต ๓๗ ถ.สุขุมวิท ๑๐๑/๑ ต.บางจาก อ.พระโขนง จ.กรุงเทพมหานคร ๑๐๒๖๐ **รับพนักงานฝ่ายผลิต ๕ อัตรา** รายละเอียดงาน บรรจุสินค้าลงหีบห่อ คุณสมบัติ พิการทางการได้ยิน เพศชาย/หญิง อายุ ๒๐-๔๕ ปี วุฒิ ม.๓ สวัสดิการ ประกันสังคม เงินช่วยเหลือกรณีวันแรงงานแห่งชาติ งานเลี้ยงครบรอบปีบริษัท แพทย์และพยาบาลประจำ การฝึกอบรมในบริษัท วันหยุดพักผ่อน โบนัสประจำปี ชุดยูนิฟอร์ม และ เบี้ยขยัน **ติดต่อ...**คุณนันธิดา คณารักษ์ โทรศัพท์ ๐๒-๗๔๖๒๐๐๕ อีเมล์ [nanthida@mykiethai.com](mailto:nanthida@mykiethai.com)

**บริษัท ซังโกะไทย ออโตโมทีฟ พาร์ทส์ จำกัด** ที่อยู่ ๘๐/๑ หมู่ ๑ ตำบลคลองประเวศ อำเภอบ้านโพธิ์ จังหวัดฉะเชิงเทรา ๒๔๑๔๐ **รับเจ้าหน้าที่ฝ่ายบุคคล ๑ อัตรา** รายละเอียดงาน พิมพ์เอกสารต่างๆ จัดเก็บ OT ของพนักงาน ฝึกอบรมพนักงานเบื้องต้น งานด้านสวัสดิการของพนักงาน สแกน-ถ่ายเอกสาร ประสานงานทั่วไปแต่ละแผนก งานอื่นๆ ตามที่ได้รับมอบหมาย คุณสมบัติ พิการร่างกาย-เดินได้ สามารถช่วยเหลือตนเองได้ดี เพศชาย/หญิง อายุ ๒๕-๓๕ ปี สามารถปฏิบัติงานด้วยคอมพิวเตอร์ Ms.Office ได้เป็นอย่างดี ฟัง พูด อ่าน เขียนได้ ทำงานร่วมกับผู้อื่นได้และทนแรงกดดันได้เป็นอย่างดี สวัสดิการ ค่าอาหารฟรี ค่าเข้ากะ เบี้ยขยัน ตรวจสุขภาพประจำปี ยูนิฟอร์ม รถรับ-ส่งพนักงาน ฯลฯ **ติดต่อ...**คุณณัชณิชา พิชิตกุญชร โทรศัพท์ ๐๓๘-๑๓๐๐๒๐ อีเมล์ [nachnicha@sangothai.co.th](mailto:nachnicha@sangothai.co.th)

**บริษัท แสนสิริ จำกัด (มหาชน) และบริษัทในเครือ** ที่อยู่ ๔๗๕ อาคารสิริภิญโญ ชั้น ๑๐ แขวงพญาไท เขตราชเทวี กรุงเทพมหานคร ๑๐๔๐๐ **รับพนักงานธุรการ ๑ อัตรา** รายละเอียดงาน จัดเรียงเอกสารเข้าแฟ้ม พิมพ์งานที่ได้รับมอบหมาย คุณสมบัติ พิการร่างกาย-เดินได้ เพศชาย/หญิง อายุไม่เกิน ๓๕ ปี วุฒิ ปวช. ขึ้นไป สามารถใช้คอมพิวเตอร์ได้คล่อง สวัสดิการ ประกันสังคม กองทุนเงินทดแทน ประกันชีวิต Fitness ตรวจสุขภาพประจำปี กองทุนสำรองเลี้ยงชีพ ค่ารักษาพยาบาล ทุนการศึกษา ฯลฯ **ติดต่อ...**ฝ่ายทรัพยากรมนุษย์ โทรศัพท์ ๐๒-๒๐๑๓๑๔๓-๔ โทรสาร ๐๒-๒๐๑๓๓๑๕ อีเมล์ hatairat@sansiri.com

**บริษัท แมน คิทเช่น จำกัด**  ที่อยู่ BTS สถานีราชดำริ อยู่ในซอยมหาเล็กหลวง ๒ อาคารรอยัล เพรส ๒ (สำนักงานใหญ่) กรุงเทพมหานคร ๑๐๙๐๐ **รับพนักงานล้างจาน ๘ อัตรา** รายละเอียดงาน ล้างจานโดยเครื่องล้างจาน (รายได้ประมาณ ๑๒,๐๐๐-๑๔,๐๐๐ บาท) คุณสมบัติ พิการสายตา/การได้ยิน เพศชาย/หญิง อายุ ๑๘-๔๕ ปี สวัสดิการ ปรับเงินประจำปี โบนัสประจำปี ค่าเดินทาง ประกันสังคม ประกันสุขภาพ ยูนิฟอร์ม วันหยุดพักผ่อนประจำปี ฯลฯ **ติดต่อ...**ฝ่ายทัพยากรบุคล โทรศัพท์ ๐๒-๖๕๑๘๖๑๓, ๐๙๓-๑๓๕๕๕๓๙ โทรสาร ๐๒-๖๕๑๘๖๑๐ อีเมล์ waritha.k@chefmangroup.com

**บริษัท กีโต้ (ประเทศไทย) จำกัด** ที่อยู่ ๑๙๗ ถนนบางขุนเทียน-ชายทะเล แขวงแสมดำ เขตบางขุนเทียน กรุงเทพมหานคร ๑๐๑๕๐ **รับพนักงานฝ่ายผลิต ๕ อัตรา** รายละเอียดงาน ฝ่ายการผลิต คีย์ข้อมูล คุณสมบัติ พิการที่สามารถช่วยเหลือตนเองได้ เพศชาย/หญิง มีความขยัน อดทน มีความรับผิดชอบต่อหน้าที่ สวัสดิการ โบนัสประจำปี เบี้ยขยัน ค่าประจำตำแหน่ง ชุดฟอร์ม ตรวจสุขภาพประจำปี ประกันสังคม ตามกฎหมายกำหนด **ติดต่อ...**คุณโชติชนะ สงวนเชาว์ โทรศัพท์ ๐๒-๘๙๔๐๕๒๐-๖ ต่อ ๒๖๐, ๒๑๕ หรือ ๐๘๙-๒๑๒๑๔๓๕ โทรสาร ๐๒-๔๑๖๗๓๘๐

**บริษัท บัน จำกัด** ที่อยู่ ๑๙ ซอยรามคำแหง ๒๒ (จิตตรานุเคราะห์) ชั้น ๒ แขวงหัวหมาก เขตบางกะปิ กรุงเทพมหานคร ๑๐๒๔๐ **รับพนักงานธุรการ / แม่บ้าน ๒ อัตรา** คุณสมบัติ พิการที่สามารถช่วยเหลือตนเองได้ เพศชาย/หญิง อายุ ๑๘-๓๕ ปี วุฒิ ม. ๓ ขึ้นไป ไม่จำเป็นต้องมีประสบการณ์การทำงาน สวัสดิการ ค่าล่วงเวลา / OT เบี้ยขยัน ค่าคอมมิชชั่น โบนัสประจำปี ปรับเงินเดือนประจำปี เครื่องแบบพนักงาน ประกันอุบัติเหตุ ประกันสังคม ฯลฯ **ติดต่อ...**คุณภทร พิทักษ์สัจจวงศ์ โทรศัพท์ ๐๒-๗๑๖๒๒๓๓ ต่อ ๑๑๕,๑๑๘ หรือ ๐๙๕-๓๗๒๗๘๐๔ แฟกซ์ ๐๒-๗๑๘๗๐๒๖

**บริษัท ดอยคำผลิตภัณฑ์อาหาร จำกัด** ที่อยู่ ๑๑๗/๑ ถนนพญาไท แขวงถนนเพชรบุรี เขตราชเทวี กรุงเทพมหานคร ๑๐๔๐๐ **รับพนักงานทั่วไป ๔ อัตรา** รายละเอียดงาน ดูแลงานทั่วไปภายในสำนักงาน และอำนวยความสะดวกแก่บุคลากรภายในโรงงานฯ คุณสมบัติ คนพิการเพศชาย/หญิง อายุ ๒๕-๔๐ ปี วุฒิ ม.๓ ขึ้นไป สวัสดิการ ประกันสังคม ประกันชีวิต เงินช่วยเหลือค่าเล่าเรียนบุตร สหกรณ์ออมทรัพย์ ประกันอุบัติเหตุ ตรวจสุขภาพประจำปี กองทุนสำรองเลี้ยงชีพ ค่ารักษาพยาบาล **ติดต่อ...**คุณศศิโสภา สุวรรณทับ โทรศัพท์ ๐๒-๖๕๖๖๙๙๒ ต่อ ๓๑๐ โทรสาร ๐๒-๕๖๕๖๙๙๑

**บริษัท เงินติดล้อ จำกัด** ที่อยู่ อาคารจุฑามาศ ชั้น ๔,๕,๙,๑๐ เลขที่ ๘๙/๑๗๐ ถนนวิภาวดีรังสิต แขวงตลาดบางเขน เขตหลักสี่ กรุงเทพมหานคร ๑๐๒๑๐ **รับเจ้าหน้าที่ธุรการทั่วไป ๔ อัตรา** รายละเอียดงาน รับผิดชอบงานด้านเอกสาร คีย์ข้อมูล และประสานงาน คุณสมบัติ คนพิการที่สามารถช่วยเหลือตนเองได้ เพศชาย/หญิง วุฒิม.๓ – ปริญญาตรี สามารถใช้คอมพิวเตอร์ได้ สวัสดิการ ค่ารักษาพยาบาล ประกันชีวิต กองทุนสำรองเลี้ยงชีพ ตรวจสุขภาพประจำปี โบนัส ฯลฯ **ติดต่อ...**ฝ่ายทรัพยากรบุคคล โทรศัพท์ ๐๒-๗๙๒๑๘๘๘ กด ๔ ต่อ ๑๔๖๐-๑๔๖๒, ๑๗๒๔, ๑๘๖๘, ๑๘๖๒, ๑๘๖๔ หรือ ๐๘๕-๔๘๔๓๖๐๐ แฟกซ์ ๐๒-๗๙๒๑๘๗๙

**บริษัท แย้มสอาด จำกัด** ที่อยู่ ๒ หมู่ ๖ ถนนไสวประชาราษฎร์ ตำบลลาดสวาย อำเภอลำลูกกา จังหวัดปทุมธานี ๑๒๑๕๐ **รับพนักงานธุรการ ๒ อัตรา** รายละเอียดงาน ประสานงานและคีย์ข้อมูล จัดการเอกสาร งานอื่นๆ ตามความสามารถ คุณสมบัติ พิการที่สามารถช่วยเหลือตนเองได้ เพศชาย/หญิง วุฒิ ปวส.-ปริญญาตรี มีทักษะด้านคอมพิวเตอร์ รักงานบริการ ใจเย็น มนุษสัมพันธ์ดี ทำงานร่วมกับผู้อื่นได้ **ติดต่อ...**คุณวิฒิวรรณ คงคามาศ โทรศัพท์ ๐๙๔-๕๕๘๘๕๒๑

**คนพิการต้องการทำงาน**

**นายอุสมาน เจ๊ะแน** อายุ ๓๒ ปี วุฒิปริญญาตรี มหาลัยอัลอัซฮัร (ประเทศอียิปต์) : ป.บัณฑิตวิชาชีพครู พิการร่างกาย-เดินได้ **ต้องการงานด้านครู อาจารย์ หรือครูสอนภาษา / ศาสนา ติดต่อ...**โทรศัพท์ ๐๘๗-๙๖๗๗๗๖๗ หรือ อีเมล์ Pinecoulise@gmail.com

**นางสาวนวพร ทัพเอี่ยม** อายุ ๒๑ ปี วุฒิการศึกษา ม.๖ พิการทางด้านสายตา **ต้องการงานด้าน Call center Operator งานขาย งานเกี่ยวกับการพูด การใช้ภาษาอังกฤษ** เขตพื้นที่มีนบุรี รามคำแหง สายไหมหรือใกล้เคียง **ติดต่อ...**โทรศัพท์ ๐๙๐-๘๖๑๒๒๙๘ หรือ อีเมล์ Jomjamswan.06@gmail.com

**นางสาววิชุดา คำนิกร** อายุ ๒๓ ปี วุฒิ ปวช. (กำลังศึกษาระดับปริญญาตรี) พิการร่างกาย-เดินได้ (แขนและขาด้านซ้ายอ่อนแรง) **ต้องการงานด้านบัญชี การเงิน ธุรการ หรืองานอื่นๆตามความสามารถ** อยู่ในพื้นที่วงเวียนใหญ่ คลองสาน หรือพื้นที่ใกล้เคียง **ติดต่อ...**โทรศัพท์ ๐๙๗-๒๔๗๓๔๙๙ หรือ อีเมล์ [plaling975@gmail.com](mailto:plaling975@gmail.com)

**นายชลการณ์ หุนติราช**  อายุ ๒๔ ปี วุฒิปริญญาตรี พิการทางการได้ยิน (ข้างซ้ายสามารถใช้ได้ตามปกติ สื่อสารได้) **ต้องการงานตามความเหมาะสม** ในเขตพื้นที่ใกล้เคียง **ติดต่อ...**โทรศัพท์ ๐๙๓-๔๒๔๙๙๕๕ หรือ อีเมล์ chonlakan1234@hotmail.com

**นายเอกพงษ์ แก้วมา** อายุ ๓๐ ปี วุฒิ ม. ๖ พิการทางด้านร่างกาย ใช้รถเข็น **ต้องการงานทางด้านคอมพิวเตอร์ ซ่อม ดูแลปรับปรุง อัพเดทข้อมูลเว็บไซต์ งานธุรการ โปรแกรมฮาร์ดแวร์และซอฟต์แวร์ต่างๆ** มีประสบการณ์การทำงาน ซ่อมประกอบคอมพิวเตอร์ พร้อมทั้งลงโปรแกรมฮาร์ดแวร์และซอฟต์แวร์ **ติดต่อ...**โทรศัพท์ ๐๘๖-๔๙๕๑๓๑๖ หรือ อีเมล์ eakkapongkaewma@gmail.com

**นางสาววันทนี ไกรวิฒิวงศ์** อายุ ๓๗ ปี วุฒิ ปวช. พิการทางด้านการได้ยิน/ใส่เครื่องฟัง สามารถสื่อสารได้ปกติ **ต้องการงานทางด้านธุรการ คีย์ข้อมูล งานคอมพิวเตอร์อื่นๆ** มีประสบการณ์การทำงาน งานธุรการ ประสานงาน **ติดต่อ...**โทรศัพท์ ๐๘๖-๓๖๑๒๐๐๙ หรือ อีเมล์ kraiwuthiwong@hotmail.com

**นายอัศนัย พุฒรังษี** อายุ ๓๔ ปี วุฒิ ม. ๓ พิการทางด้านร่างกาย-เดินได้ **ต้องการงานทั่วไป หรือ ตามความเหมาะสมกับลักษณะความพิการ ติดต่อ...**โทรศัพท์ ๐๖๓-๒๖๕๔๕๕๓ หรือ อีเมล์ jeminisaga681@gmail.com

**นายเศรษฐพงศ์ ไร่นุ่น** อายุ ๓๔ ปี วุฒิ ป. ๖ พิการร่างกาย-เดินได้ **ต้องการงานทั่วไป งานบริการ งานขาย หรืองานอื่นๆ ตามความเหมาะสม ติดต่อ...**โทรศัพท์ ๐๙๘-๙๐๘๒๘๙๐

**นายวิสันต์ วิทยานุกรณ์** อายุ ๗๔ ปี วุฒิ ม.๓ พิการทางการได้ยิน (ใช้เครื่องช่วยฟัง) **ต้องการงานทั่วไป / รักษาความปลอดภัย / งานซ่อมฟอร์นิเจอร์ / งานจัดตกแต่งสวน อื่นๆ ตามความเหมาะสม** มีประสบการณ์การทำงาน ช่างซ่อมสีเฟอร์นิเจอร์ / ตกแต่งจัดสวน (งานเหมา) **ติดต่อ...**โทรศัพท์ ๐๙๘-๘๕๔๐๐๗๕, ๐๘๑-๘๕๐๓๐๘๗ หรือ อีเมล์ man99pr@gmail.com

**นายนภา จอดนอก** อายุ ๒๗ ปี วุฒิ ปวส. พิการร่างกาย-เดินได้ **ต้องการงานทางด้านธุรการ ประสานงานทั่วไป หรืองานอื่นๆ ตามความเหมาะสม** มีประสบการณ์การทำงาน งานเกษตรที่ต่างประเทศ **ติดต่อ...**โทรศัพท์ ๐๙๓-๔๗๑๕๔๖๐, ๐๙๘-๑๕๙๒๗๒๒ หรือ อีเมล์ ballnapa1989@gmail.com

**นายมานพ สำอางจิตร** อายุ ๓๑ ปี วุฒิ ม. ๓ พิการสายตาเลือนลาง **ต้องการงานด้านบุคคล ฝึกอบรม งานธุรการประสานงานต่างๆ** มีประสบการณ์การทำงานตำแหน่งเจ้าหน้าที่บุคคล **ติดต่อ...**โทรศัพท์ ๐๙๘-๕๖๔๕๖๐๖ หรือ อีเมล์ jojoej13@gmail.com

**นายณฐกร ทองอ่อน** อายุ ๓๔ ปี วุฒิปริญญาตรี พิการร่างกาย-เดินได้ (แขนซ้ายอ่อนแรง) **ต้องการงานด้านสร้างเว็บไซต์ ออกแบบนามบัตร งานกราฟฟิค Photoshop ติดต่อ...**โทรศัพท์ ๐๘๐-๖๗๔๖๙๔๗ หรือ อีเมล์ sudyod12@gmail.com

**นายธีรวัฒน์ พูนทรัพย์กิจ** อายุ ๓๒ ปี วุฒิปริญญาตรี พิการร่างกาย-เดินได้ (ใส่ขาเทียมด้านซ้าย) **ต้องการงานทางด้าน It support ตัดต่อภาพ/วีดีโอ/เสียง คีย์ข้อมูลพิมพ์ดีด ไทย/อังกฤษ ๔๐/นาที** มีความรู้ด้านรถยนต์ อะไหล่ มีทักษะการขับรถยนต์ดี **ติดต่อ...**โทรศัพท์ ๐๘๓-๐๘๒๐๘๔๗ หรือ อีเมล์ Tirawat.poon@gmail.com

**นางสาวศศิภรณ์ ถิรสุวรรณ** อายุ ๓๐ ปี วุฒิ ปวช. พิการทางด้านร่างกาย-เดินได้ (นิ้วมือซ้ายขาด ๓ นิ้ว) **ต้องการงานทั่วไป ธุรการ ประสานงานต่างๆ หรืองานอื่นๆ ตามความเหมาะสม ติดต่อ...**โทรศัพท์ ๐๙๗-๓๓๙๙๖๓๗ หรือ อีเมล์ sssbbb\_2529@hotmail.com

**นายอภิชาต จิตมั่นไตรรัตน์** อายุ ๔๑ ปี วุฒิปริญญาตรี พิการร่างกาย-เดินได้ **ต้องการงานทางการตลาด สารบรรณ ธุรการ หรือประสานงานทั่วไป** ในเขตพื้นที่ราชเทวี พระราม ๔ อุรุพงษ์ สะพานขาว **ติดต่อ...**โทรศัพท์ ๐๒-๒๘๑๑๑๖๘, ๐๘๒-๙๙๑๒๐๐๔ หรือ อีเมล์ apichart2516@hotmail.com

**นางสาววิภาพร บัวลอย** อายุ ๒๕ ปี วุฒิ ป.๖ พิการร่างกาย-เดินได้ **ต้องการงานทั่วไป หรืองานอื่นๆ ตามความสามารถ ติดต่อ...**โทรศัพท์ ๐๙๓-๓๘๗๒๕๑๗

**นางสาวพรรุจา ธัญชนินกัญปภา** อายุ ๓๓ ปี วุฒิปริญญาตรี พิการร่างกาย-เดินได้ แขน-ขาซ้ายอ่อนแรง **ต้องการงานทางด้านแอดมิน คีย์ข้อมูล ประสานงาน ประชาสัมพันธ์ Operator Customer Service หรือ งานทำที่บ้าน เสาร์- อาทิตย์** มีประสบการณ์การทำงาน แอดมิน แผนกบุคคล ประสานงานภายนอก และภายในบริษัท **ติดต่อ...**โทรศัพท์ ๐๘๔-๖๖๓๕๕๕๖ หรือ อีเมล์ [thunchanin\_gunpapha.p@live.com](mailto:thunchanin_gunpapha.p@live.com)

**นายณรงค์ศักดิ์ สืบบุญ** อายุ ๒๑ ปี วุฒิประถมศึกษา พิการทางด้านร่างกาย-เดินได้ เดินขากระเพลก **ต้องการงานทั่วไป หรือตามความเหมาะสมกับลักษณะความพิการ ติดต่อ...**โทรศัพท์ ๐๙๘-๖๔๑๓๖๙๘

**ทต.คลองขุด จ.สตูล เปิดโครงการฝึกอาชีพให้คนพิการ เพิ่มโอกาสสร้างรายได้เลี้ยงชีพ**

 **  **

สตูล - **ทต.คลองขุด จ.สตูล ร่วมกับศูนย์บริการคนพิการเทศบาลตำบลคลองขุด เปิดโครงการฝึกอาชีพประดิษฐ์ของชำร่วยให้แก่คนพิการ เพื่อเพิ่มโอกาสในการสร้างรายได้ สามารถเลี้ยงตนเอง และครอบครัวได้** วันที่ (๑๗ ส.ค.) **เทศบาลตำบลคลองขุด จ.สตูล ร่วมกับศูนย์บริการคนพิการเทศบาลตำบลคลองขุด จัดโครงการส่งเสริมอาชีพการมีงานทำของคนพิการขึ้น**ที่ศาลาอเนกประสงค์บ้านคลองขุดเหนือ หมู่ ๗ ต.คลองขุด อ.เมือง จ.สตูล **มีคนพิการ และผู้ดูแลคนพิการ จำนวน ๒๐ คน เข้าฝึกอบรมอาชีพ “ประดิษฐ์ของชำร่วย”**  จำนวน ๒ วัน ระหว่างวันที่ ๑๖-๑๗ สิงหาคม ๒๕๕๙

  ในการนี้ **นายโชติ ชินอรรถพร นายกเทศมนตรีตำบลคลองขุด กล่าวว่า** **คนพิการเป็นสมาชิกส่วนหนึ่งของสังคม คนพิการ และครอบครัวคนพิการมีความจำเป็นและต้องการมีรายได้จากการทำงานเพื่อดำรงชีวิตเช่นเดียวกับครอบครัวอื่นๆ ที่ไม่สามารถดำรงชีวิตอยู่ได้** หากปราศจากการมีรายได้ประจำ อีกทั้งค่านิยมของสังคมที่ให้คุณค่าแก่การทำงานที่ก่อให้เกิดประโยชน์ทางเศรษฐกิจ ดังนั้น การทำงานจึงเป็นส่วนหนึ่งที่ทำให้ชีวิตมนุษย์มีความสมบูรณ์ คนพิการที่ไม่สามารถทำงานในเชิงเศรษฐกิจได้จะถูกมองว่าเป็นภาระของสังคม คนพิการที่ยังมีความสามารถจึงต้องมีส่วนร่วมในการใช้ชีวิตอย่างปกติในสังคม ครอบครัว โรงเรียน และสถานที่ทำงาน

นอกจากนี้ **การทำงานของคนพิการยังมีคุณค่าในเชิงจิตวิทยาในแง่ที่ว่า การทำงานนั้น ทำให้ชีวิตความเป็นอยู่ของคนพิการมีกฎเกณฑ์ เช่นเดียวกันกับคนอื่นๆ ในสังคม** ความต้องการประกอบอาชีพ และมีส่วนร่วมในสังคมของคนพิการจึงไม่แตกต่างจากคนทั่วไป ซึ่งต้องทำงานเพื่อแสดงความสามารถเท่ากำลังความสามารถของตน จนประสบผลสำเร็จ มีรายได้เพื่อเลี้ยงตนเอง และครอบครัว ก็จะสร้างรากฐานความมั่นคงให้แก่ตนเองก่อให้เกิดความเชื่อมั่นในตนเองมากขึ้น  
 เทศบาลตำบลคลองขุด จึงได้ร่วมกับศูนย์บริการคนพิการเทศบาลตำบลคลองขุด เล็งเห็นว่า ปัญหาดังกล่าวเป็นปัญหาสำคัญยิ่งที่ต้องได้รับการช่วยเหลือ **จึงให้จัดทำโครงการส่งเสริมอาชีพการมีงานทำของคนพิการขึ้นเพื่อให้คนพิการมีทักษะในการประกอบอาชีพมีรายได้เลี้ยงตนเองและครอบครัว** **น.ส.สมจิตร หนูสุข อายุ ๕๐ ปี บ้านเลขที่ ๓๔๒ หมู่ ๗ ต.คลองขุด อ.เมือง จ.สตูล มีความพิการที่ข้อมือขวา กล่าวว่า** ดีใจที่ได้เข้าร่วมฝึกอาชีพ เป็นโครงการที่ดีทำให้คนพิการมีความรู้ด้านอาชีพ ได้ทำในเวลาว่าง และอยากให้เทศบาลต่อยอดหาแหล่งจำหน่าย เพื่อสร้างเป็นรายได้ และอยากบอกไปถึงบุคคลทั่วไปที่มีความพร้อมทางด้านร่างกายให้มีความอดทนมีใจสู้ทำงานสุจริตที่ได้เงิน  
 **สำหรับกิจกรรมในครั้งนี้มีวิทยากรมาฝึกสอนการทำพวงกุญแจรูปลักษณ์ต่างๆ เช่น** รูปหัวใจ รูปปลา รูปไก่ รูปนก สามารถจำหน่ายได้ในราคาพวงละ ๑๐ บาท ด้านผู้เข้าร่วมอบรมต่างบอกว่า ทำไม่ยาก แต่ต้องใช้สมาธิเพราะเป็นงานที่ละเอียดอ่อน (ผู้จัดการออนไลน์/มูลนิธิพัฒนาคนพิการไทย ๑๗ ส.ค.๕๙)

**เชิญคนพิการอบรมคอมพิวเตอร์ ๒ หลักสูตร...ฟรี**

 **  **

มูลนิธิส่งเสริมและพัฒนาคนพิการ ๗๘/๑๗ หมู่ ๑ ซอยสถานสงเคราะห์ ถนนติวานนท์ ตำบลบางตลาด อำเภอปากเกร็ด จังหวัดนนทบุรี ๑๑๑๒๐ **เปิดอบรมคอมพิวเตอร์ ๒ หลักสูตร คือ คอมพิวเตอร์สำนักงาน และคอมพิวเตอร์กราฟฟิก หลักสูตรละ ๖ เดือน รวมเป็น ๑ ปี โดยผู้เรียนไม่เสียค่าใช้จ่ายใดๆ ทั้งสิ้น**

กำหนดรับสมัครนักเรียนคอมพิวเตอร์สำนักงาน และคอมพิวเตอร์กราฟฟิก **ตั้งแต่วันนี้หมดเขตรับสมัครวันที่ ๓๐ กันยายน ๒๕๕๙** โดยจะแจ้งรายชื่อผู้มีสิทธิ์เข้ารับการฝึกอบรมให้ทราบภายหลัง **สอบถามและขอรับใบสมัครโครงการฝึกอบรมคอมพิวเตอร์สำหรับผู้พิการได้ที่ มูลนิธิส่งเสริมและพัฒนาคนพิการ โทรศัพท์**.๐๒-๕๘๒-๒๘๙๘, ๐๒-๙๖๒-๓๗๓๘ **โทรสาร**.๐๒-๕๘๒-๒๘๙๗ **อีเมล์** : [pwdinth@hotmail.com](mailto:pwdinth@hotmail.com) (มูลนิธิส่งเสริมและพัฒนาคนพิการ/มูลนิธิพัฒนาคนพิการไทย ๑๗ ส.ค.๕๘)

มูลนิธิพัฒนาคนพิการไทย ๒๙ อาคารชัยพฤกษ์ ถ.วิสุทธิกษัตริย์ แขวงบางขุนพรหม   
 เขตพระนคร กทม. ๑๐๒๐๐ โทร. ๐ ๒๒๘๑ ๙๒๘๐, ๐ ๒๖๒๘ ๕๗๐๑, ๐ ๒ ๖๒๘ ๘๑๕๕

โทรสาร ๐ ๒๒๘๑ ๙๒๗๐ http:// www.tddf.or.th E-mail : office@ tddf.or.th, [tddf\_or\_th@hotmail.com](mailto:tddf_or_th@hotmail.com)



**รายนามกรรมการมูลนิธิพัฒนาคนพิการไทย** นายชูศักดิ์ จันทยานนท์ - ที่ปรึกษา นายสำเริง วิระชะนัง - ที่ปรึกษา

**นางสาวกัญจนา ศิลปอาชา - ประธานกรรมการ** นางขนิษฐา เทวินทรภักติ - รองประธานกรรมการ

นายนิกร จำนง - กรรมการ นายศุภชีพ ดิษเทศ **-** กรรมการ อธิบดีกรมพัฒนาสังคมและสวัสดิการ - กรรมการ อธิบดีกรมการแพทย์ - กรรมการ เลขาธิการสำนักงานคณะกรรมการการศึกษาขั้นพื้นฐาน - กรรมการ ผู้อำนวยการสำนักงานพัฒนาการกีฬาและนันทนาการ - กรรมการ นายธีรวัฒน์ ศรีปฐมสวัสดิ์ -กรรมการและเหรัญญิก - นายวีระศักดิ์ โควสุรัตน์ - กรรมการ และเลขาธิการ นายสุภรธรรม มงคลสวัสดิ์ - กรรมการและผู้ช่วยเลขาธิการ